Proposta għal REGOLAMENT TAL-PARLAMENT EWROPEW U TAL-KUNSILL dwar il-protezzjoni tal-individwi fir-rigward tal-ipproċessar ta’ dejta personali u dwar il-moviment liberu ta’ dik id-dejta (Regolament dwar il-Protezzjoni ta’ Dejta Ġenerali) /* COM/2012/011 final - 2012/0011 (COD) */





MEMORANDUM TA’ SPJEGAZZJONI 1. KUNTEST TAL-PROPOSTA Dan il-memorandum ta’ spjegazzjoni jippreżenta f’aktar dettall il-qafas legali ġdid propost għall-protezzjoni tad-dejta personali fl-UE kif stabbilit fil-Komunikazzjoni COM (2012) 9 finali[1]. Il-qafas legali ġdid propost jikkonsisti f’żewġ proposti leġiżlattivi: – proposta għal Regolament tal-Parlament Ewropew u tal-Kunsill dwar il-protezzjoni tal-individwi fir-rigward tal-ipproċessar ta’ dejta personali u dwar il-moviment liberu ta’ dik id-dejta (ir-Regolament dwar il-Protezzjoni ta’ Dejta Ġenerali), u – proposta għal Direttiva tal-Parlament Ewropew u tal-Kunsill dwar il-protezzjoni tal-individwi fir-rigward tal-ipproċessar ta’ dejta personali mill-awtoritajiet kompetenti għall-finijiet ta’ prevenzjoni, investigazzjoni, sejbien jew prosekuzzjoni ta’ reati kriminali jew ta’ eżekuzzjoni ta’ pieni kriminali, u dwar il-moviment liberu ta’ dik id-dejta[2]. Dan il-memorandum ta’ spjegazzjoni jirrigwarda l-proposta leġiżlattiva għal Regolament dwar il-Protezzjoni ta’ Dejta Ġenerali. Il-qofol tal-leġiżlazzjoni eżistenti tal-UE dwar il-protezzjoni tad-dejta personali, id-Direttiva 95/46/KE[3], ġie adottat fl-1995 b’żewġ objettivi: li jiġi protett id-dritt fundamentali għall-protezzjoni tad-dejta u li jkun iggarantit il-fluss liberu ta’ dejta personali bejn l-Istati Membri. Din ġiet ikkumplimentata mid-Deċiżjoni Qafas 2008/977/ĠAI bħala strument ġenerali fil-livell tal-Unjoni għall-protezzjoni tad-dejta personali fl-oqsma tal-kooperazzjoni bejn il-pulizija u l-kooperazzjoni ġudizzjarja f’materji kriminali[4]. Żviluppi teknoloġiċi mgħaġġla ġabu sfidi ġodda għall-protezzjoni tad-dejta personali. L-iskala tal-kondiviżjoni u l-ġbir ta’ dejta żdiedet b’mod drammatiku. It-teknoloġija tippermetti kemm lill-kumpaniji privati kif ukoll lill-awtoritajiet pubbliċi jużaw dejta personali fuq skala mingħajr preċedenti sabiex isegwu l-attivitajiet tagħhom. L-individwi saru dejjem aktar jagħmlu l-informazzjoni personali disponibbli pubblikament u globalment. It-teknoloġija biddlet kemm l-ekonomija kif ukoll il-ħajja soċjali. Il-bini tal-fiduċja fl-ambjent onlajn huwa essenzjali għall-iżvilupp ekonomiku. In-nuqqas ta’ fiduċja jġiegħel lill-konsumaturi jaħsbuha darbtejn qabel jixtru onlajn u jadottaw servizzi ġodda. Għaldaqstant il-protezzjoni tad-dejta għandha rwol ċentrali fl-Aġenda Diġitali għall-Ewropa[5], u b’mod aktar ġenerali fl-Istrateġija għall-Ewropa 2020[6]. L-Artikolu 16(1) tat-Trattat dwar il-Funzjonament tal-Unjoni Ewropea (TFUE), kif ġie introdott mit-Trattat ta’ Lisbona, jistabbilixxi l-prinċipju li kull individwu għandu d-dritt għall-protezzjoni tad-dejta personali li tirrigwardah/a. Barra minn hekk, permezz tal-Artikolu 16(2) tat-TFUE, it-Trattat ta’ Lisbona introduċa bażi legali speċifika għall-adozzjoni tar-regoli dwar il-protezzjoni tad-dejta personali. L-Artikolu 8 tal-Karta tad-Drittijiet Fundamentali tal-UE jinkludi l-protezzjoni tad-dejta personali bħala dritt fundamentali. Il-Kunsill Ewropew stieden lill-Kummissjoni sabiex tevalwa l-funzjonament tal-istrumenti tal-UE dwar il-protezzjoni tad-dejta u sabiex tippreżenta, fejn ikun meħtieġ, aktar inizjattivi leġiżlattivi u mhux leġiżlattivi[7]. Fir-riżoluzzjoni tiegħu dwar il-Programm ta’ Stokkolma, il-Parlament Ewropew[8] laqa’ skema komprensiva ta’ protezzjoni tad-dejta fl-UE u fost l-oħrajn talab għar-reviżjoni tad-Deċiżjoni Qafas. Fil-Pjan ta’ Azzjoni tagħha li jimplimenta l-Programm ta’ Stokkolma[9] il-Kummissjoni enfasizzat il-ħtieġa li jkun żgurat li d-dritt fundamentali għall-protezzjoni tad-dejta personali jkun applikat b’mod konsistenti fil-kuntest tal-politiki kollha tal-UE. Fil-Komunikazzjoni tagħha dwar “Strateġija komprensiva dwar il-ħarsien tad-dejta personali fl-Unjoni Ewropea”[10], il-Kummissjoni kkonkludiet li l-UE teħtieġ politika aktar komprensiva u koerenti dwar id-dritt fundamentali għall-protezzjoni tad-dejta personali. Il-qafas attwali jibqa’ sod safejn huma kkonċernati l-għanijiet u l-prinċipji tiegħu, iżda dan ma waqqafx il-frammentazzjoni fil-mod kif il-protezzjoni tad-dejta personali hija implimentata fl-Unjoni, l-inċertezza legali u l-perċezzjoni mifruxa fost il-pubbliku li hemm riskji sinifikanti assoċjati b’mod partikolari mal-attività onlajn[11]. Huwa għalhekk li wasal iż-żmien li jinbena qafas għall-protezzjoni tad-dejta aktar b’saħħtu u aktar koerenti fl-UE, appoġġjat minn infurzar qawwi li jippermetti lill-ekonomija diġitali tiżviluppa fis-suq intern, iqiegħed lill-individwi fil-kontroll tad-dejta tagħhom stess u jsaħħaħ iċ-ċertezza legali u prattika għall-operaturi ekonomiċi u l-awtoritajiet pubbliċi. 2. RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONI TAL-IMPATT Din l-inizjattiva hija r-riżultat ta’ konsultazzjonijiet estensivi mal-partijiet interessati ewlenin kollha dwar ir-reviżjoni tal-qafas legali attwali għall-protezzjoni tad-dejta personali, li damu aktar minn sentejn u li kienu jinkludu konferenza ta’ livell għoli f’Mejju 2009[12] u żewġ fażijiet ta’ konsultazzjoni pubblika: – Mid-9 ta’ Lulju sal-31 ta’ Diċembru 2009, il-Konsultazzjoni dwar il-qafas legali għad-dritt fundamentali għall-protezzjoni tad-dejta personali. Il-Kummissjoni rċeviet 168 tweġiba, 127 mingħand individwi, organizzazzjonijiet u assoċjazzjonijiet tan-negozju u 12 mingħand awtoritajiet pubbliċi.[13] – Mill-4 ta’ Novembru 2010 sal-15 ta’ Jannar 2011, il-Konsultazzjoni dwar l-istrateġija komprensiva tal-Kummissjoni dwar il-protezzjoni tad-dejta personali fl-Unjoni Ewropea. Il-Kummissjoni rċeviet 305 tweġibiet, li 54 minnhom kienu mingħand ċittadini, 31 mingħand awtoritajiet pubbliċi u 220 mingħand organizzazzjonijiet privati, b’mod partikolari assoċjazzjonijiet tan-negozju u organizzazzjonijiet mhux governattivi.[14] Saru wkoll konsultazzjonijiet immirati ma’ partijiet interessati ewlenin; ġew organizzati avvenimenti speċifiċi f’Ġunju u f’Lulju 2010 mal-awtoritajiet tal-Istati Membri u ma’ partijiet interessati fis-settur privat, kif ukoll mal-organizzazzjonijiet tal-privatezza, tal-protezzjoni tad-dejta u tal-konsumaturi[15]. F’Novembru 2010, il-Viċi President tal-Kummissjoni Ewropea Reding organizzat diskussjoni dwar ir-riforma tal-protezzjoni tad-dejta. Fit-28 ta’ Jannar 2011 (Il-Jum tal-Protezzjoni tad-Dejta), il-Kummissjoni Ewropea u l-Kunsill tal-Ewropa organizzaw flimkien konferenza ta’ livell għoli sabiex jiddiskutu kwistjonijiet relatati mar-riforma tal-qafas legali tal-UE kif ukoll mal-ħtieġa ta’ standards komuni ta’ protezzjoni tad-dejta mad-dinja kollha[16]. Ġew ospitati żewġ konferenzi dwar il-protezzjoni tad-dejta mill-Presidenza Ungeriża u dik Pollakka tal-Kunsill fis-16-17 ta’ Ġunju 2011 u fil-21 ta’ Settembru 2011 rispettivament. Matul l-2011 saru workshops iddedikati u seminars dwar kwistjonijiet speċifiċi. F’Jannar, ENISA[17] organizzat workshop dwar in-notifiki tal-ksur tad-dejta fl-Ewropa[18]. Fi Frar, il-Kummissjoni laqqgħet workshop mal-awtoritajiet tal-Istati Membri sabiex jiġu diskussi kwistjonijiet ta’ protezzjoni tad-dejta fil-qasam tal-kooperazzjoni bejn il-pulizija u l-kooperazzjoni ġudizzjarja fi kwistjonijiet ta’ kriminalità, inkluża l-implimentazzjoni tad-Deċiżjoni Qafas, u l-Aġenzija għad-Drittijiet Fundamentali kellha laqgħa ta’ konsultazzjoni mal-partijiet interessati dwar il-“Protezzjoni tad-Dejta u l-Privatezza”. Fit-13 ta’ Lulju 2011, saret diskussjoni dwar kwistjonijiet ewlenin tar-riforma mal-Awtoritajiet nazzjonali tal-Protezzjoni tad-Dejta. Iċ-ċittadini tal-UE ġew ikkonsultati permezz ta’ stħarriġ tal-Eurobarometer li sar f’Novembru-Diċembru 2010[19]. Ġew imnedija wkoll numru ta’ studji.[20] Il-“Grupp ta’ Ħidma tal-Artikolu 29”[21] ipprovda diversi opinjonijiet u input siewi lill-Kummissjoni[22]. Il-Kontrollur Ewropew għall-Protezzjoni tad-Dejta ħareġ ukoll opinjoni komprensiva dwar il-kwistjonijiet imqajma fil-Komunikazzjoni tal-Kummissjoni ta’ Novembru 2010[23]. Bir-riżoluzzjoni tiegħu tas-6 ta’ Lulju 2011, Il-Parlament Ewropew approva rapport li jappoġġja l-approċċ tal-Kummissjoni għar-riforma tal-qafas tal-protezzjoni tad-dejta.[24] Fl-24 ta’ Frar 2011, il-Kunsill tal-Unjoni Ewropea adotta konklużjonijiet li fihom jappoġġja b’mod ġenerali l-intenzjoni tal-Kummissjoni li tirriforma l-qafas tal-protezzjoni tad-dejta u jaqbel ma’ bosta elementi fl-approċċ tal-Kummissjoni. Il-Kumitat Ekonomiku u Soċjali Ewropew appoġġja bl-istess mod għan tal-Kummissjoni li tiżgura applikazzjoni aktar konsistenti tar-regoli tal-UE dwar il-protezzjoni tad-dejta[25] fl-Istati Membri kollha u reviżjoni xierqa tad-Direttiva 95/46KE.[26] Waqt il-konsultazzjonijiet dwar l-approċċ komprensiv, parti kbira mill-partijiet interessati qablu li l-prinċipji ġenerali jibqgħu validi iżda li hemm ħtieġa li l-qafas attwali jkun adattat sabiex iwieġeb aħjar għall-isfidi maħluqa mill-iżvilupp mgħaġġel ta’ teknoloġiji ġodda (b’mod partikolari onlajn) u miż-żieda fil-globalizzazzjoni, filwaqt li tinżamm in-newtralità teknoloġika tal-qafas legali. Saret kritika qawwija fir-rigward tal-frammentazzjoni attwali tal-protezzjoni tad-dejta personali fl-Unjoni, b’mod partikolari mill-partijiet ekonomiċi interessati li talbu għal aktar ċertezza legali u armonizzazzjoni tar-regoli dwar il-protezzjoni tad-dejta personali. Il-kumplessità tar-regoli dwar it-trasferimenti internazzjonali tad-dejta personali hija meqjusa li toħloq xkiel sostanzjali għall-operazzjonijiet tagħhom minħabba li jkollhom jittrasferixxu regolarment dejta personali mill-UE lejn partijiet oħra tad-dinja. Bi qbil mal-politika tagħha dwar “Regolamentazzjoni Aħjar”, il-Kummissjoni wettqet valutazzjoni tal-impatt ta’ alternattivi ta’ politika. Il-valutazzjoni tal-impatt kienet ibbażata fuq it-tliet objettivi ta’ politika li tittejjeb id-dimensjoni tas-suq intern tal-protezzjoni tad-dejta, li l-eżerċizzju tad-drittijiet tal-protezzjoni tad-dejta mill-individwi jsir aktar effettiv u li jinħoloq qafas komprensiv u koerenti li jkopri l-oqsma kollha fil-kompetenza tal-Unjoni, inkluża l-kooperazzjoni bejn il-pulizija u l-kooperazzjoni ġudizzjarja f’materji kriminali. Ġew ivvalutati tliet għażliet politiċi ta’ gradi differenti ta’ intervent: l-ewwel għażla kienet tikkonsisti f’emendi leġiżlattivi minimi u l-użu ta’ Komunikazzjonijiet interpretattivi u miżuri ta’ appoġġ għall-politika bħal programmi ta’ finanzjament u għodod tekniċi; it-tieni għażla kienet tinkludi sett ta’ dispożizzjonijiet leġiżlattivi li jindirizzaw kull kwistjoni identifikata fl-analiżi u t-tielet għażla kienet iċ-ċentralizzazzjoni tal-protezzjoni tad-dejta fil-livell tal-UE permezz ta’ regoli preċiżi u dettaljati għas-setturi kollha u l-istabbiliment ta’ aġenzija tal-UE li tissorvelja u tinforza d-dispożizzjonijiet. Skont il-metodoloġija stabbilita tal-Kummissjoni, kull għażla ta’ politika ġiet ivvalutata, bl-għajnuna ta’ grupp ta’ tmexxija b’rappreżentazzjoni minn diversi servizzi, għall-effettività tagħha biex tilħaq l-objettivi tal-politika, l-impatt ekonomiku tagħha fuq il-partijiet interessati (inkluż fuq il-baġit tal-istituzzjonijiet tal-UE), l-impatt soċjali u l-effett fuq id-drittijiet fundamentali. Ma kinux osservati impatti ambjentali. L-analiżi tal-impatt globali wasslet għall-iżvilupp tal-għażla politika ppreferuta li hija bbażata fuq it-tieni għażla b’xi elementi miż-żewġ l-għażliet l-oħra u inkorporata f’din il-proposta. Skont il-valutazzjoni tal-impatt, l-implimentazzjoni tagħha għandha twassal inter alia għal titjib konsiderevoli rigward iċ-ċertezza legali għall-kontrolluri tad-dejta u għaċ-ċittadini, għat-tnaqqis tal-piż amministrattiv, għall-konsistenza fl-infurzar tal-protezzjoni tad-dejta fl-Unjoni, għall-possibbiltà effettiva tal-individwi li jeżerċitaw id-drittijiet tagħhom ta’ protezzjoni tad-dejta għall-protezzjoni ta’ dejta personali fl-UE u għall-effiċjenza tas-sorveljanza u l-infurzar tal-protezzjoni tad-dejta. L-implimentazzjoni tal-għażliet politiċi ppreferuti hija mistennija wkoll li tikkontribwixxi għall-għan tal-Kummissjoni li tissimplifika u tnaqqas il-piż amministrattiv u għall-għanijiet tal-Aġenda Diġitali għall-Ewropa, il-Pjan ta’ azzjoni ta’ Stokkolma u l-istrateġija għall-Ewropa 2020. Il-Bord għall-Valutazzjoni tal-Impatt ħareġ opinjoni dwar l-abbozz tal-valutazzjoni tal-impatt fid-9 ta’ Settembru 2011. Wara l-opinjoni tal-Bord, saru dawn it-tibdiliet fil-valutazzjoni tal-impatt: – Ġew iċċarati L-objettivi tal-qafas legali preżenti (safejn intlaħqu u safejn ma ntlaħqux), kif ukoll l-objettiiv tar-riforma prevista ; – Ġew miżjuda aktar evidenza u spjegazzjonijiet/kjarifiki addizzjonali fit-taqsima tad-definizzjoni tal-problemi; – Żdiedet taqsima dwar il-proporzjonalità; – Il-kalkoli u l-istimi kollha relatati mal-piż amministrattiv fix-xenarju ta’ referenza u fl-għażla ppreferuta ġew analizzati u riveduti għal kollox, u r-relazzjoni bejn l-ispejjeż tan-notifiki u l-ispejjeż globali tal-frammentazzjoni ġew iċċarati (inkluż l-Anness 10); – L-impatti fuq mikroimpriżi, l-impriżi ż-żgħar u ta’ daqs medju, b’mod partikolari ta’ uffiċjali tal-protezzjoni tad-dejta u l-valutazzjonijiet tal-impatt fuq il-protezzjoni tad-dejta ġew speċifikati aħjar. Ir-rapport dwar il-valutazzjoni tal-impatt u sommarju eżekuttiv huma ppubblikati mal-proposti. 3. ELEMENTI LEGALI TAL-PROPOSTA 3.1. Bażi legali Din il-proposta hija bbażata fuq l-Artikolu 16 tat-TFUE, li huwa l-bażi legali ġdida għall-adozzjoni ta’ regoli dwar il-protezzjoni tad-dejta mit-Trattat ta’ Lisbona. Din id-dispożizzjoni tippermetti l-adozzjoni tar-regoli relatati mal-protezzjoni tal-individwi fir-rigward tal-ipproċessar ta’ dejta personali mill-Istati Membri meta jsiru attivitajiet li jaqgħu fl-ambitu tal-liġi tal-Unjoni. Tippermetti wkoll l-adozzjoni ta’ regoli relatati mal-moviment liberu ta’ dejta personali, inkluża dejta personali pproċessata mill-Istati Membri jew partijiet privati. Regolament huwa meqjus bħala l-aktar strument legali xieraq sabiex jiddefinixxi l-qafas għall-protezzjoni tad-dejta personali fl-Unjoni. L-applikabbiltà diretta ta’ Regolament, f’konformità mal-Artikolu 288 tat-TFUE tnaqqas il-frammentazzjoni legali u tipprovdi aktar ċertezza legali billi tintroduċi sett armonizzat ta’ regoli ewlenin, ittejjeb il-protezzjoni tad-drittijiet fundamentali tal-individwi u tikkontribwixxi għall-funzjonament tas-Suq Intern. Ir-referenza għall-Artikolu 114(1) tat-TFUE hija biss meħtieġa għall-emendar tad-Direttiva 2002/58/KE sal-punt li dik id-Direttiva wkoll tipprovdi għall-protezzjoni tal-interessi leġittimi tal-abbonati li huma persuni ġuridiċi. 3.2. Sussidjarjetà u proporzjonalità Skont il-prinċipju tas-sussidjarjetà (l-Artikolu 5(3) TUE), azzjoni fuq livell tal-Unjoni għandha tittieħed biss jekk u safejn l-objettivi previsti ma jkunux jistgħu kinkisbu biżżejjed mill-Istati Membri, iżda jkunu jistgħu, minħabba l-iskala jew l-effetti tal-azzjoni prevista, jinkisbu aħjar mill-Unjoni. Fid-dawl tal-problemi deskritti hawn fuq, l-analiżi tas-sussidjarjetà tindika l-ħtieġa ta’ azzjoni fil-livell tal-UE għal dawn ir-raġunijiet li ġejjin: – Id-dritt għall-protezzjoni tad-dejta personali, stabbilit fl-Artikolu 8 tal-Karta tad-Drittijiet Fundamentali, jeħtieġ l-istess livell ta’ protezzjoni tad-dejta fl-Unjoni kollha. In-nuqqas ta’ regoli komuni tal-UE joħloq ir-riskju ta’ livelli differenti ta’ protezzjoni fl-Istati Membri u joħloq restrizzjonijiet fuq il-flussi transkonfinali ta’ dejta personali bejn l-Istati Membri bi standards differenti. – Id-dejta personali hija trasferita bejn il-fruntieri nazzjonali, kemm fruntieri interni kif ukoll esterni, b’rata dejjem aktar mgħaġġla. Barra minn hekk, hemm sfidi prattiċi għall-infurzar tal-leġiżlazzjoni dwar il-protezzjoni tad-dejta u ħtieġa għal kooperazzjoni bejn l-Istati Membru u l-awtoritajiet tagħhom, li jeħtieġ li jiġu organizzati fuq livell tal-UE biex tkun żgurata l-unità ta’ applikazzjoni tal-liġi tal-Unjoni. L-UE tinsab ukoll fl-aħjar pożizzjoni sabiex tassigura b’mod effettiv u konsistenti l-istess livell ta’ protezzjoni lill-individwi meta d-dejta personali tagħhom tiġi trasferita lil pajjiżi terzi. – L-Istati Membri waħedhom ma jistgħux inaqqsu l-problemi fis-sitwazzjoni preżenti, b’mod partikolari dawk ikkawżati mill-frammentazzjoni fil-leġiżlazzjonijiet nazzjonali. Għaldaqstant, hemm bżonn speċifiku li jiġi stabbilit qafas armonizzat u koerenti li jippermetti t-trasferiment mingħajr problemi ta’ dejta personali bejn il-fruntieri fi ħdan l-UE filwaqt li jassigura protezzjoni effettiva għall-individwi kollha madwar l-UE. – L-azzjonijiet leġiżlattivi proposti tal-UE jkunu aktar effettivi minn azzjonijiet simili fil-livell tal-Istati Membri minħabba n-natura u l-iskala tal-problemi, li m’humiex limitati għal-livell ta’ Stat Membru wieħed jew diversi. Il-prinċipju ta’ proporzjonalità jitlob li kwalunkwe intervent ikun immirat u ma jmurx lil hinn minn dak li huwa meħtieġ sabiex jintlaħqu l-objettivi. Dan il-prinċipju mexxa t-tħejjija ta’ din il-proposta mill-identifikazzjoni u l-evalwazzjoni ta’ għażliet alternattivi ta’ politika sat-tfassil tal-proposta leġiżlattiva. 3.3. Sommarju tal-kwistjonijiet ta’ drittijiet fundamentali Id-dritt għall-protezzjoni tad-dejta personali huwa stabbilit mill-Artikolu 8 tal-Karta u mill-Artikolu 16 tat-TFUE u fl-Artikolu 8 tal-KEDB. Kif tenfasizza l-Qorti tal-Ġustizzja tal-UE[27], id-dritt għall-protezzjoni tad-dejta personali mhuwiex dritt assolut, iżda jrid jiġi kkunsidrat f’relazzjoni mal-funzjoni tiegħu fis-soċjetà[28]. Il-protezzjoni tad-dejta hija marbuta mill-qrib mar-rispett għall-ħajja privata u tal-familja kif protett mill-Artikolu 7 tal-Karta. Dan huwa rifless fl-Artikolu 1(1) tad-Direttiva 95/46/KE, li jipprovdi li l-Istati Membri għandhom jipproteġu d-drittijiet fundamentali u l-libertajiet ta’ persuni fiżiċi, u partikolarment tad-dritt tagħhom għall-ħajja privata dwar l-ipproċessar ta’ dejta personali. Drittijiet fundamentali oħra stabbiliti fil-Karta li jistgħu jkunu affettwati huma dawn li ġejjin: il-libertà tal-espressjoni (l-Artikolu 11 tal-Karta); il-libertà li jitwettqu attivitajiet ekonomiċi (l-Artikolu 16); id-dritt għall-proprjetà u b’mod partikolari l-protezzjoni tal-proprjetà intellettwali (l-Artikolu 17(2)); il-projbizzjoni ta’ kull diskriminazzjoni fost l-oħrajn ibbażati fuq ir-razza, l-oriġini etnika, il-karatteristiċi ġenetiċi, ir-reliġjon jew it-twemmin, l-opinjoni politika jew xi opinjoni oħra, id-diżabbiltà jew l-orjentazzjoni sesswali (l-Artikolu 21); id-drittijiet tat-tfal (l-Artikolu 24); id-dritt għal livell għoli ta’ kura tas-saħħa tal-bniedem (l-Artikolu 35); id-dritt għal aċċess għad-dokumenti (l-Artikolu 42); id-dritt għal rimedju effettiv u għal proċess imparzjali (l-Artikolu 47). 3.4. Spjegazzjoni dettaljata tal-proposta 3.4.1. KAPITOLU I - DISPOŻIZZJONIJIET ĠENERALI L-Artikolu 1 jiddefinixxi s-suġġett tar-Regolament, u, bħal fil-każ tal-Artikolu 1 tad-Direttiva 95/46/KE, iż-żewġ għanijiet tar-Regolament. L-Artikolu 2 jiddetermina l-kamp ta’ applikazzjoni materjalitar-Regolament. L-Artikolu 3 jiddetermina l-kamp ta’ applikazzjoni territorjali tar-Regolament. L-Artikolu 4 fih definizzjonijiet tat-termini użati fir-Regolament. Filwaqt li xi wħud mid-definizzjonijiet huma meħuda mid-Direttiva 95/46/KE, oħrajn huma mibdula, miżjuda b’elementi addizjonali, jew introdotti għall-ewwel darba (‘ksur ta’ dejta personali’ ibbażat fuq l-Artikolu 2(h) tad-Direttiva 2002/58/KE dwar il-privatezza elettronika[29] kif emendat mid- Direttiva 2009/136/KE[30], ‘dejta ġenetika’, ‘dejta bijometrika’, ‘dejta li tirrigwarda s-saħħa’, ‘stabbiliment ewlieni’, ‘rappreżentant’, ‘intrapriża’, ‘grupp ta’ impriżi’, ‘regoli korporattivi vinkolanti’, u ta’ ‘minorenni’ li huwa bbażat fuq il-Konvenzjoni tan-Nazzjonijiet Uniti dwar id-Drittijiet tat-Tfal[31], u ‘awtorità ta’ superviżjoni’). Fid-definizzjoni ta’ kunsens, il-kriterju ‘espliċitu’ huwa miżjud sabiex jiġi evitat it-tqabbil ma’ kunsens ‘mhux ambigwu’ u sabiex ikun hemm definizzjoni waħda u konsistenti ta’ kunsens, li tassigura li s-suġġett tad-dejta huwa konxju li qed jagħti l-kunsens tiegħu u għalxiex. 3.4.2. KAPITOLU II - PRINĊIPJI L-Artikolu 5 jistabbilixxi l-prinċipji relatati mal-ipproċessar tad-dejta personali, li jikkorrispondu għal dawk fl-Artikolu 6 tad-Direttiva 95/46/KE. Elementi ġodda addizzjonali huma b’mod partikolari l-prinċipju tat-trasparenza, il-kjarifika tal-prinċipju ta’ minimizzazzjoni tad-dejta u l-istabbiliment tar-responsabbiltà komprensiva u tal-obbligu tal-kontrollur. L-Artikolu 6 jistabbilixxi, abbażi tal-Artikolu 7 tad-Direttiva 95/46/KE, il-kriterji għall-ipproċessar legali, li huma speċifikati aktar fir-rigward tal-kriterju tal-bilanċ tal-interess, u l-konformità ma’ obbligi legali u l-interess pubbliku. L-Artikolu 7 jiċċara l-kundizzjonijiet skont liema l-kunsens ikun validu bħala raġuni legali għall-ipproċessar legali. L-Artikolu 8 jistabbilixxi kundizzjonijiet ulterjuri għal-legalità tal-ipproċessar tad-dejta personali tat-tfal fir-rigward tas-servizzi minn soċjetà tal-informazzjoni, offruti direttament lilhom. L-Artikolu 9 jistabbilixxi l-projbizzjoni ġenerali għall-ipproċessar ta’ kategoriji speċjali ta’ dejta personali u l-eċċezzjonijiet minn din ir-regola ġenerali, waqt li jibni fuq l-Artikolu 8 tad-Direttiva 95/46/KE. L-Artikolu 10 jiċċara li l-kontrollur mhuwiex obbligat li jakkwista informazzjoni addizzjonali sabiex jidentifika s-suġġett tad-dejta għall-għan waħdieni li jikkonforma ma’ xi dispożizzjoni ta’ dan ir-Regolament. 3.4.3. KAPITOLU III - DRITTIJIET TAS-SUĠĠETT TAD-DEJTA 3.4.3.1. Taqsima 1 – Trasparenza u modalitajiet L-Artikolu 11 jintroduċi l-obbligu fuq il-kontrolluri li jipprovdu għal informazzjoni trasparenti, aċċessibbli u li tinftiehem b’mod faċli, ispirat b’mod partikolari mir-Riżoluzzjoni ta’ Madrid dwar l-istandards internazzjonali dwar il-protezzjoni ta’ dejta personali u tal-privatezza[32]. L-Artikolu 12 jobbliga lill-kontrollur sabiex jipprovdi proċeduri u mekkaniżmi għall-eżerċitar tad-drittijiet tas-suġġett tad-dejta, inklużi mezzi għal talbiet elettroniċi, li jeħtieġu tweġiba għat-talba tas-suġġett tad-dejta fi żmien skadenza speċifika, u l-motiv għar-rifjuti. L-Artikolu 13 jipprovdi drittijiet relatati mar-riċevituri, ibbażati fuq l-Artikolu 12(c) tad-Direttiva 95/46/KE, estiżi għar-riċevituri kollha, inklużi kontrolluri u proċessuri konġunti. 3.4.3.2. Taqsima 2 – Informazzjoni u aċċess għad-dejta L-Artikolu 14 jispeċifika ulterjorment l-obbligi ta’ informazzjoni tal-kontrollur lejn is-suġġett tad-dejta, jibni fuq l-Artikoli 10 u 11 tad-Direttiva 95/46/KE, billi jipprovdi informazzjoni addizzjonali lis-suġġett tad-dejta, inkluż dwar il-perjodu ta’ ħażna, id-dritt li jressaq ilment, b’konnessjoni ma’ trasferimenti internazzjonali u mas-sors li minnha toriġina d-dejta. Iżomm ukoll id-derogi possibbli fid-Direttiva 95/46/KE, pereżempju mhu sejjer ikun hemm l-ebda obbligu bħal dan jekk ir-reġistrazzjoni jew l-iżvelar ikunu espressament ipprovduti mil-liġi. Dan jista’ pereżempju japplika fil-proċeduri minn awtoritajiet tal-kompetizzjoni, tat-taxxa jew l-amministrazzjonijiet tad-dwana, jew is-servizzi kompetenti għal affarijiet ta’ sigurtà soċjali. L-Artikolu 15 jipprovdi d-dritt tas-suġġett tad-dejta għall-aċċess għad-dejta personali tiegħu, jibni fuq l-Artikolu 12(a) tad-Direttiva 95/46/KE u jżid elementi ġodda, bħall-informazzjoni lis-suġġetti tad-dejta dwar il-perjodu ta’ ħażna, u għad-drittijiet għar-rettifika u għat-tħassir u għat-tressiq ta’ ilmenti. 3.4.3.3. Taqsima 3 – Rettifika u tħassir L-Artikolu 16 jistabbilixxi d-dritt tas-suġġett tad-dejta għar-rettifika, ibbażat fuq l-Artikolu 12(b) tad-Direttiva 95/46/KE. L-Artikolu 17 jipprovdi d-dritt tas-suġġett tad-dejta li jkun minsi u għat-tħassir. Jelabora u jispeċifika aktar id-dritt tat-tħassir previst fl-Artikolu 12(b) tad-Direttiva 95/46/KE u jipprovdi l-kundizzjonijiet tad-dritt li jkun minsi, inkluż l-obbligu tal-kontrollur li għamel id-dejta personali pubblika li jinforma lill-partijiet terzi dwar it-talba tas-suġġett tad-dejta sabiex iħassru kull rabta ma’, jew kopja jew replikazzjoni ta’ dik id-dejta personali. Jintegra wkoll id-dritt li wieħed ikollu l-ipproċessar ristrett f’ċerti każijiet, filwaqt li jevita t-terminoloġija ambigwa ta’ “imblukkar”. L-Artikolu 18 jintroduċi d-dritt tas-suġġett tad-dejta għall-portabbiltà tad-dejta, jiġifieri li jittrasferixxi d-dejta minn sistema ta’ pproċessar elettronika lejn u f’oħra, mingħajr ma jkun miċħud li jagħmel dan mill-kontrollur. Bħala prerekwiżit, u biex itejjeb aktar l-aċċess tal-individwi għad-dejta personali tagħhom, jipprovdi d-dritt li wieħed jikseb mingħand il-kontrollur dik id-dejta f’format elettroniku strutturat u użat b’mod komuni. 3.4.3.4. Taqsima 4 – Dritt għall-oġġezzjoni u l-użu ta’ profili (“profiling”) L-Artikolu 19 jipprovdi għad-drittijiet tas-suġġett tad-dejta li jagħmel oġġezzjoni. Huwa bbażat fuq l-Artikolu 14 tad-Direttiva 95/46/KE, b’ċerti emendi, inkluż fir-rigward tal-oneru tal-provi u l-applikazzjoni tiegħu għal marketing dirett. L-Artikolu 20 jirrigwarda d-dritt tas-suġġett tad-dejta li ma jkunx soġġett għal miżura bbażata fuq l-użu ta’ profili. Dan huwa mibni, b’emendi u salvagwardji addizzjonali, fuq l-Artikolu 15(1) tad-Direttiva 95/46 dwar deċiżjonijiet individwali awtomatizzati, u jikkunsidra r-rakkomandazzjoni tal-Kunsill tal-Ewropa fuq l-użu ta’ profili[33]. 3.4.3.5. Taqsima 5 – Restrizzjonijiet L-Artikolu 21 jiċċara l-għoti ta’ setgħa lill-Unjoni jew l-Istati Membri sabiex iżommu jew jintroduċu restrizzjonijiet tal-prinċipji stabbiliti fl-Artikolu 5 u tad-drittijiet tas-suġġett tad-dejta stabbiliti fl-Artikoli 11 sa 20 u fl-Artikolu 32. Din id-dispożizzjoni hija bbażata fuq l-Artikolu 13 tad-Direttiva 95/46/KE u fuq ir-rekwiżiti li joħorġu mill-Karta tad-Drittijiet Fundamentali u l-Konvenzjoni Ewropea għall-Protezzjoni tad-Drittijiet tal-Bniedem u tal-Libertajiet Fundamentali, kif interpretat mill-Qorti tal-Ġustizzja tal-UE u l-Qorti Ewropea tad-Drittijiet tal-Bniedem. 3.4.4. KAPITOLU IV - KONTROLLUR U PROĊESSUR 3.4.4.1. Taqsima 1 – Obbligi ġenerali L-Artikolu 22 jikkunsidra d-dibattitu dwar “prinċipju ta’ responsabbiltà” u jiddeskrivi fid-dettall l-obbligu tar-responsabbiltà tal-kontrollur li jikkonforma ma’ dan ir-Regolament u li juri din il-konformità, inkluż permezz tal-adozzjoni ta’ politiki u mekkaniżmi interni sabiex tkun żgurata din il-konformità. L-Artikolu 23 jistabbilixxi l-obbligi tal-kontrollur li jinħolqu mill-prinċipji tal-protezzjoni tad-dejta b’intenzjoni jew b’kontumaċja. L-Artikolu 24 dwar il-kontrolluri konġunti jiċċara r-responsabbiltajiet tal-kontrolluri konġunti fir-rigward tar-relazzjoni ta’ bejniethom u mas-suġġett tad-dejta. L-Artikolu 25taħt ċerti kundizzjonijiet jobbliga lill-kontrolluri mhux stabbiliti fl-Unjoni, fejn ir-Regolament japplika għall-attivitajiet ta’ pproċessar tagħhom, li jaħtru rappreżentant fl-Unjoni. L-Artikolu 26 jiċċara l-pożizzjoni u l-obbligu tal-proċessuri, jibbaża parzjalment fuq l-Artikolu 17(2) tad-Direttiva 95/46/KE, u jżid elementi ġodda, fosthom li proċessur li jipproċessa dejta lil hinn mill-istruzzjonijiet tal-kontrollur għandu jitqies bħala kontrollur konġunt. L-Artikolu 27 dwar l-ipproċessar taħt l-awtorità tal-kontrollur u tal-proċessur huwa bbażat fuq l-Artikolu 16 tad-Direttiva 95/46/KE. L-Artikolu 28 jintroduċi l-obbligu tal-kontrolluri u tal-proċessuri li jżommu dokumenti dwar l-operazzjonijiet ta’ proċessar taħt ir-responsabbiltà tagħhom, minflok notifika ġenerali lill-awtorità ta’ superviżjoni meħtieġa mill-Artikoli 18(1) u 19 tad-Direttiva 95/46/KE. L-Artikolu 29 jiċċara l-obbligi tal-kontrollur u tal-proċessur għall-kooperazzjoni mal-awtorità ta’ superviżjoni. 3.4.4.2. Taqsima 2 – Sigurtà tad-dejta L-Artikolu 30 jobbliga lill-kontrollur u lill-proċessur jimplimentaw miżuri xierqa għas-sigurtà tal-ipproċessar, jibbaża fuq l-Artikolu 17(1) tad-Direttiva 95/46/KE, filwaqt li jestendi dak l-obbligu għall-proċessuri, irrispettivament mill-kuntratt mal-kontrollur. L-Artikoli 31 u 32 jintroduċu obbligu li jkun innotifikat il-ksur ta’ dejta personali, billi jibni fuq in-notifika tal-ksur ta’ dejta personali fl-Artikolu 4(3) tad-Direttiva 2002/58/KE dwar il-privatezza elettronika. 3.4.4.3. Taqsima 3 – Valutazzjoni tal-impatt tal-protezzjoni tad-dejta u awtorizzazzjoni minn qabel L-Artikolu 33 jintroduċi l-obbligu tal-kontrolluri u tal-proċessuri li jagħmlu valutazzjoni tal-impatt fuq il-protezzjoni tad-dejta qabel operazzjonijiet ta’ pproċessar riskjużi. L-Artikolu 34 jirrigwarda l-każijiet fejn l-awtorizzazzjoni minn, u l-konsultazzjoni ma’, l-awtorità ta’ superviżjoni hija obbligatorja qabel l-ipproċessar billi jibni fuq il-kunċett ta’ verifika minn qabel fl-Artikolu 20 tad-Direttiva 95/46/KE. 3.4.4.4. Taqsima 4 – Uffiċjal tal-protezzjoni tad-dejta L-Artikolu 35 jintroduċi uffiċjal obbligatorju tal-protezzjoni tad-dejta għas-settur pubbliku, u, fis-settur privat, fil-każ ta’ impriżi kbar jew fejn l-attivitajiet ewlenin tal-kontrollur jew tal-proċessur jikkonsistu f’operazzjonijiet ta’ pproċessar li jeħtieġu monitoraġġ regolari u sistematiku. Dan jibni fuq l-Artikolu 18(2) tad-Direttiva 95/46/KE li pprovda l-possibbiltà lill-Istati Membri li jintroduċu dan ir-rekwiżit minflok rekwiżit ta’ notifika ġenerali. L-Artikolu 36 jistabbilixxi l-pożizzjoni tal-uffiċjal tal-protezzjoni tad-dejta. L-Artikolu 37 jipprovdi l-kompiti ewlenin tal-uffiċjal tal-protezzjoni tad-dejta. 3.4.4.5. Taqsima 5 – Kodiċijiet ta’ kondotta u ċertifikazzjoni L-Artikolu 38 jirrigwarda l-kodiċijiet ta’ kondotta, billi jibni fuq il-kunċett tal-Artikolu 27(1) tad-Direttiva 95/46/KE, jiċċara l-kontenut tal-kodiċijiet u l-proċeduri u jipprovdi għall-għoti ta’ setgħa lill-Kummissjoni sabiex din tiddeċiedi fuq il-validità ġenerali tal-kodiċijiet ta’ kondotta. L-Artikolu 39 jintroduċi għall-ewwel darba l-possibbiltà li jkunu stabbiliti mekkaniżmi ta’ ċertifikazzjoni u siġilli u marki ta’ protezzjoni tad-dejta. 3.4.5. KAPITOLU V - TRASFERIMENT TA’ DEJTA PERSONALI LIL PAJJIŻI TERZI JEW LIL ORGANIZZAZZJONIJIET INTERNAZZJONALI L-Artikolu 40 jispeċifika, bħala prinċipju ġenerali, li l-konformità mal-obbligi f’dak il-kapitolu huma mandatorji għal kull trasferiment ta’ dejta personali lil pajjiżi terzi jew lil organizzazzjonijiet internazzjonali, inklużi trasferimenti ulterjuri. L-Artikolu 41 jistabbilixxi l-kriterji, il-kundizzjonijiet u l-proċeduri għall-adozzjoni ta’ deċiżjoni ta’ adegwatezza mill-Kummissjoni, ibbażat fuq l-Artikolu 25 tad-Direttiva 95/46/KE. Il-kriterji li għandhom jiġu kkunsidrati għall-valutazzjoni tal-Kummissjoni tal-livell adegwat jew mhux adegwat ta’ protezzjoni jinkludu b’mod espliċitu l-istat tad-dritt, ir-rimedju ġudizzjarju u s-superviżjoni indipendenti. L-Artikolu issa jikkonferma b’mod espliċitu l-possibbiltà tal-Kummissjoni li tivvaluta l-livell ta’ protezzjoni mogħti minn territorju jew settur ta’ pproċessar fi ħdan pajjiż terz. L-Artikolu 42 jitlob li t-trasferimenti lejn pajjiżi terzi, fejn ma tkun ġiet adottata l-ebda deċiżjoni ta’ adegwatezza mill-Kummissjoni, jipproduċu salvagwardji xierqa, b’mod partikolari klawżoli standard ta’ protezzjoni tad-dejta, regoli korporattivi vinkolanti u klawżoli kuntrattwali. Il-possibbiltà li jintużaw il-klawżoli standard tal-protezzjoni tad-dejta tal-Kummissjoni hija bbażata fuq l-Artikolu 26(4) tad-Direttiva 95/46/KE. Bħala komponent ġdid, dawn il-klawżoli standard ta’ protezzjoni tad-dejta issa jistgħu jiġu adottati wkoll minn awtorità ta’ superviżjoni u jiġu ddikjarati ġeneralment validi mill-Kummissjoni. Regoli korporattivi vinkolanti issa huma msemmija b’mod speċifiku fit-test legali. L-għażla ta’ klawżoli kuntrattwali tagħti ċerta flessibbiltà lill-kontrollur jew lill-proċessur, iżda hija soġġetta għal awtorizzazzjoni minn qabel mill-awtoritajiet ta’ superviżjoni. L-Artikolu 43 jiddeskrivi f’aktar dettall il-kundizzjonijiet għat-trasferimenti permezz ta’ regoli korporattivi vinkolanti, ibbażati fuq prattiki attwali u rekwiżiti tal-awtoritajiet ta’ superviżjoni. L-Artikolu 44 jispjega u jiċċara d-derogi għat-trasferimenti tad-dejta, abbażi tad-dispożizzjonijiet eżistenti tal-Artikolu 26 tad-Direttiva 95/46/KE. Dan japplika b’mod partikolari għat-trasferimenti tad-dejta meħtieġa u neċessarji għall-protezzjoni ta’ raġunijiet importanti ta’ interess pubbliku, pereżempju f’każijiet ta’ trasferimenti ta’ dejta internazzjonali bejn awtoritajiet tal-kompetizzjoni, amministrazzjonijiet tat-taxxa jew tad-dwana, jew bejn servizzi li huma kompetenti għal kwistjonijiet tas-sigurtà soċjali jew għall-ġestjoni tas-sajd. Barra minn hekk, taħt ċirkostanzi limitati, trasferiment tad-dejta jista’ jkun iġġustifikat fuq interess leġittimu tal-kontrollur jew tal-proċessur, iżda biss wara li jkun ivvaluta u ddokumenta ċ-ċirkostanzi ta’ dik l-operazzjoni ta’ trasferiment. L-Artikolu 45 jipprovdi b’mod espliċitu għal mekkaniżmi ta’ kooperazzjoni internazzjonali għall-protezzjoni ta’ dejta personali bejn il-Kummissjoni u l-awtoritajiet ta’ superviżjoni tal-pajjiżi terzi, b’mod partikolari dawk meqjusa li joffru livell adegwat ta’ protezzjoni, filwaqt li titqies ir-Rakkomandazzjoni tal-Organizzazzjoni għall-Kooperazzjoni u l-Iżvilupp Ekonomiku (OECD) dwar il-kooperazzjoni transkonfinali fl-infurzar tal-liġijiet li jipproteġu l-privatezza tat-12 ta’ Ġunju 2007. 3.4.6. KAPITOLU VI - AWTORITAJIET TA’ SUPERVIŻJONI INDIPENDENTI 3.4.6.1. Taqsima 1 – Status indipendenti L-Artikolu 46 jobbliga lill-Istati Membri sabiex jistabbilixxu awtoritajiet ta’ superviżjoni, skont l-Artikolu 28(1) tad-Direttiva 95/46/KE u jkabbar il-missjoni tal-awtoritajiet ta’ superviżjoni għal kooperazzjoni bejniethom u mal-Kummissjoni. L-Artikolu 47 jiċċara l-kundizzjonijiet għall-indipendenza tal-awtoritajiet ta’ superviżjoni, billi jimplimenta l-ġurisprudenza tal-Qorti tal-Ġustizzja tal-Unjoni Ewropea[34], u huwa ispirat ukoll mill-Artikolu 44 tar-Regolament (KE) Nru 45/2001[35]. L-Artikolu 48 jipprovdi l-kundizzjonijiet ġenerali għall-membri tal-awtorità ta’ superviżjoni, jimplimenta l-ġurisprudenza rilevanti[36] u huwa ispirat ukoll mill-Artikolu 42(2) sa (6) tar-Regolament (KE) 45/2001. L-Artikolu 49 jistabbilixxi r-regoli dwar it-twaqqif tal-awtorità ta’ superviżjoni li għandhom jiġu pprovduti mill-Istati Membri bil-liġi L-Artikolu 50 jistipula s-sigriet professjonali tal-membri u tal-persunal tal-awtorità ta’ superviżjoni u huwa bbażata fuq l-Artikolu 28(7) tad-Direttiva 95/46/KE. 3.4.6.2. Taqsima 2 – Dmirijiet u setgħat L-Artikolu 51 jistabbilixxi l-kompetenza tal-awtoritajiet ta’ superviżjoni. Ir-regola ġenerali, ibbażata fuq l-Artikolu 28(6) tad-Direttiva 95/46/KE (kompetenza fit-territorju tal-Istat Membru tagħha stess), hija kkumplimentata mill-kompetenza l-ġdida bħala awtorità ewlenija f’każ li kontrollur jew proċessur ikun stabbilit f’diversi Stati Membri, sabiex tkun żgurata l-unità tal-applikazzjoni (‘punt uniku ta’ servizz’). Il-qrati, meta jaġixxu fl-awtorità ġudizzjarja tagħhom, huma eżenti mis-sorveljanza mill-awtorità ta’ superviżjoni, iżda mhux mill-applikazzjoni tar-regoli sostantivi dwar il-protezzjoni tad-dejta. L-Artikolu 52 jipprovdi d-dmirijiet tal-awtorità ta’ superviżjoni, inklużi s-smigħ u l-investigazzjoni ta’ lmenti u l-promozzjoni tas-sensibilizzazzjoni tal-pubbliku dwar ir-riskji, ir-regoli, is-salvagwardji u d-drittijiet. L-Artikolu 53 jipprovdi s-setgħat tal-awtorità ta’ superviżjoni, billi f’xi partijiet jibni fuq l-Artikolu 28(3) tad-Direttiva 95/46/KE u l-Artikolu 47 tar-Regolament (KE) 45/2001, u jżid xi elementi ġodda, inkluża s-setgħa ta’ sanzjonar ta’ reati amministrattivi. L-Artikolu 54 jobbliga lill-awtoritajiet ta’ superviżjoni jfasslu rapporti annwali dwar l-attività, skont l-Artikolu 28(5) tad-Direttiva 95/46/KE. 3.4.7. KAPITOLU VII - KOOPERAZZJONI U KONSISTENZA 3.4.7.1. Taqsima 1 – Kooperazzjoni L-Artikolu 55 jintroduċi regoli espliċiti dwar l-assistenza reċiproka obbligatorja, inklużi l-konsegwenzi għan-nuqqas ta’ konformità mat-talba ta’ awtorità ta’ superviżjoni oħra, billi jibni fuq l-Artikolu 28 (6), it-tieni subparagrafu tad-Direttiva 95/46/KE. L-Artikolu 56 jintroduċi regoli dwar operazzjonijiet konġunti, ispirat mill-Artikolu 17 tad-Deċiżjoni tal-Kunsill 2008/615/JHA[37], inkluż id-dritt tal-awtoritajiet ta’ superviżjoni li jieħdu sehem f’operazzjonijiet bħal dawn. 3.4.7.2. Taqsima 2 – Konsistenza L-Artikolu 57 jintroduċi mekkaniżmu ta’ konsistenza li jiżgura l-unità ta’ applikazzjoni fir-rigward ta’ operazzjonijiet ta’ pproċessar li jistgħu jirrigwardaw suġġetti tad-dejta f’bosta Stati Membri. L-Artikolu 58 jistabbilixxi l-proċeduri u l-kundizzjonijiet għal opinjoni tal-Bord Ewropew għall-Protezzjoni tad-Dejta. L-Artikolu 59 jirrigwarda l-opinjonijiet tal-Kummissjoni dwar kwistjonijiet indirizzati fil-mekkaniżmu ta’ konsistenza, li jistgħu kemm isaħħu l-opinjoni tal-Bord Ewropew għall-Protezzjoni tad-Dejta kif ukoll jesprimu diverġenza ma’ dik l-opinjoni, u l-abbozz ta’ miżura tal-awtorità ta’ superviżjoni. Meta titqajjem kwistjoni mill-Bord Ewropew għall-Protezzjoni tad-Dejta taħt l-Artikolu 58(3), jista' jkun mistenni li l-Kummissjoni teżerċita d-diskrezzjoni tagħha u tagħti opinjoni fejn ikun meħtieġ. L-Artikolu 60 jirrigwarda d-deċiżjonijiet tal-Kummissjoni li jeħtieġu lill-awtorità kompetenti tissospendi l-abbozz ta’ miżura tagħha meta dan ikun meħtieġ sabiex tiġi żgurata l-applikazzjoni korretta ta’ dan ir-Regolament. L-Artikolu 61 jipprovdi għall-possibbiltà tal-adozzjoni ta’ miżuri provviżorji, fi proċedura ta’ urġenza. L-Artikolu 62 jistabbilixxi r-rekwiżiti għal atti implimentattivi tal-Kummissjoni taħt il-mekkaniżmu ta’ konsistenza. L-Artikolu 63 jipprovdi l-obbligu tal-infurzar tal-miżuri ta’ awtorità ta’ superviżjoni fl-Istati Membri kollha kkonċernati, u jistabbilixxi li l-applikazzjoni tal-mekkaniżmu ta’ konsistenza huwa prerekwiżit għall-validità legali u l-infurzar tal-miżura rispettiva. 3.4.7.3. Taqsima 3 – Il-Bord Ewropew għall-Protezzjoni tad-Dejta L-Artikolu 64 jistabbilixxi l-Bord Ewropew għall-Protezzjoni tad-Dejta, li huwa magħmul mill-kapijiet tal-awtorità ta’ superviżjoni ta’ kull Stat Membru u mill-Kontrollur Ewropew għall-Protezzjoni tad-Dejta. Il-Bord Ewropew għall-Protezzjoni tad-Dejta jieħu post il-Grupp ta’ Ħidma dwar il-Protezzjoni tal-Individwi fir-rigward tal-Ipproċessar tad-Dejta personali stabbilit taħt l-Artikolu 29 tad-Direttiva 95/46/KE. Qiegħed jiġi ċċarat li l-Kummissjoni mhijiex membru tal-Bord Ewropew għall-Protezzjoni tad-Dejta iżda għandha d-dritt li tieħu sehem fl-attivitajiet u li tkun irrappreżentata. L-Artikolu 65 jenfasizza u jiċċara l-indipendenza tal-Bord Ewropew għall-Protezzjoni tad-Dejta. L-Artikolu 66 jiddeskrivi l-kompiti tal-Bord Ewropew għall-Protezzjoni tad-Dejta, ibbażat fuq l-Artikolu 30(1) tad-Direttiva 95/46/KE, u jipprovdi elementi oħrajn, li jirriflettu ż-żieda fl-ambitu tal-attivitajiet tal-Bord Ewropew għall-Protezzjoni tad-Dejta, fl-Unjoni u lil hinn minnha. Sabiex ikun jista’ jirreaġixxi f’sitwazzjonijiet urġenti, huwa jipprovdi l-possibbiltà lill-Kummissjoni li titlob opinjoni f’limitu speċifiku ta’ żmien. L-Artikolu 67 jeżiġi li l-Bord Ewropew għall-Protezzjoni tad-Dejta jirrapporta kull sena dwar l-attivitajiet tiegħu, skont l-Artikolu 30(6) tad-Direttiva 95/46/KE. L-Artikolu 68 jistabbilixxi l-proċeduri ta’ teħid ta’ deċiżjonijiet tal-Bord Ewropew għall-Protezzjoni tad-Dejta, inkluż l-obbligu li jadotta regoli ta’ proċedura li għandhom ikunu estiżi wkoll għall-arranġamenti operattivi. L-Artikolu 69 fih id-dispożizzjonijiet dwar il-president u l-viċi presidenti tal-Bord Ewropew għall-Protezzjoni tad-Dejta. L-Artikolu 70 jistabbilixxi l-kompiti tal-president. L-Artikolu 71 jistabbilixxi li s-segretarjat tal-Bord Ewropew għall-Protezzjoni tad-Dejta għandu jiġi pprovdut mill-Kontrollur Ewropew għall-Protezzjoni tad-Dejta u jispeċifika l-kompiti tas-segretarjat. L-Artikolu 72 jipprovdi għar-regoli dwar il-kunfidenzjalità. 3.4.8. KAPITOLU VIII - RIMEDJI, RESPONSABBILTÀ U SANZJONIJIET L-Artikolu 73 jipprovdi d-dritt ta’ kull suġġett tad-dejta li jressaq ilment quddiem awtorità ta’ superviżjoni, skont l-Artikolu 28(4) tad-Direttiva 95/46/KE. Huwa jispeċifika wkoll il-korpi, l-organizzazzjonijiet jew l-assoċjazzjonijiet li jistgħu jressqu lment f’isem is-suġġett tad-dejta jew, f’każ ta’ ksur ta’ dejta personali, f’isimhom stess, indipendentement mill-ilment ta’ suġġett tad-dejta. L-Artikolu 74 jirrigwarda d-dritt ta’ rimedju ġudizzjarju kontra awtorità ta’ superviżjoni. Dan jibni fuq id-dispożizzjoni ġenerali tal-Artikolu 28(3) tad-Direttiva 95/46/KE. Jipprovdi speċifikament rimedju ġudizzjarju li jobbliga lil awtorità ta’ superviżjoni taġixxi dwar ilment, u jiċċara l-kompetenza tal-qrati tal-Istat Membru fejn l-awtorità ta’ superviżjoni hija stabbilita. Jipprovdi wkoll il-possibbiltà li l-awtorità ta’ superviżjoni tal-Istat Membru fejn jgħix is-suġġett tad-dejta, tista’ tressaq f’isem is-suġġett tad-dejta, proċeduri quddiem il-qrati ta’ Stat Membru ieħor fejn l-awtorità ta’ superviżjoni kompetenti hija stabbilita. L-Artikolu 75 jirrigwarda d-dritt għal rimedju ġudizzjarju kontra kontrollur jew proċessur, billi jibni fuq l-Artikolu 22 tad-Direttiva 95/46/KE, u jipprovdi l-għażla li wieħed jitla’ l-qorti fl-Istat Membru fejn il-konvenut huwa stabbilit jew fejn jgħix is-suġġett tad-dejta. Meta l-proċeduri li jirrigwardaw l-istess kwistjoni jkunu pendenti fil-mekkaniżmu ta’ konsistenza, il-qorti tista’ tissospendi l-proċeduri tagħha, ħlief f’każ ta’ urġenza. L-Artikolu 76 jistabbilixxi regoli komuni għall-proċeduri fil-qorti, inklużi d-drittijiet ta’ korpi, organizzazzjonijiet jew assoċjazzjonijiet li jirrappreżentaw suġġetti tad-dejta quddiem il-qrati, id-dritt tal-awtoritajiet ta’ superviżjoni li jidħlu fi proċeduri legali u l-informazzjoni tal-qrati dwar proċeduri paralleli fi Stat Membru ieħor, u l-possibbiltà għall-qrati li jissospendu l-proċeduri f’dan il-każ.[38] L-Istati Membri għandhom l-obbligu li jiżguraw azzjonijiet rapidi fil-qorti.[39] L-Artikolu 77 jistabbilixxi d-dritt għall-kumpens u r-responsabbiltà. Huwa jibni fuq l-Artikolu 23 tad-Direttiva 95/46/KE, jestendi dan id-dritt għad-danni kkawżati mill-proċessuri u jiċċara r-responsabbiltà ta’ kontrolluri konġunti u ta’ proċessuri konġunti. L-Artikolu 78 jobbliga lill-Istati Membri jistabbilixxu regoli dwar il-pieni, sabiex jissanzjonaw ksur tar-Regolament, u jiżguraw l-implimentazzjoni tagħhom. L-Artikolu 79 jobbliga lil kull awtorità ta’ superviżjoni tissanzjona r-reati amministrattivi elenkati fil-katalogi stabbiliti f’din id-dispożizzjoni, billi jimponu multi sal-ammont massimu, b’kunsiderazzjoni għaċ-ċirkostanzi ta’ kull każ individwali. 3.4.9. KAPITOLU IX - DISPOŻIZZJONIJIET RELATATI MA’ SITWAZZJONIJIET SPEĊIFIĊI TA’ PPROĊESSAR TA’ DEJTA L-Artikolu 80 jobbliga lill-Istati Membri sabiex jadottaw eżenzjonijiet u derogi mid-dispożizzjonijiet speċifiċi tar-Regolament meta dan ikun meħtieġ biex jirrikonċiljaw id-dritt għall-protezzjoni tad-dejta personali mad-dritt tal-libertà tal-espressjoni. Huwa bbażat fuq l-Artikolu 9 tad-Direttiva 95/46/KE, kif interpretat mill-Qorti tal-Ġustizzja tal-UE.[40] L-Artikolu 81 jobbliga lill-Istati Membri, minbarra l-kundizzjonijiet għal kategoriji speċjali ta’ dejta, li jiżguraw salvagwardji speċifiċi għall-ipproċessar għal skopijiet ta’ saħħa. L-Artikolu 82 jipprovdi setgħa lill-Istati Membri li jadottaw liġijiet speċifiċi għall-ipproċessar ta’ dejta personali fil-kuntest tal-impjieg. L-Artikolu 83 jistabbilixxi kundizzjonijiet speċifiċi għall-ipproċessar ta’ dejta personali għal skopijiet ta’ storja, ta’ statistika u ta’ riċerka xjentifika. L-Artikolu 84 jagħti setgħa lill-Istati Membri li jadottaw regoli speċifiċi dwar l-aċċess tal-awtoritajiet ta’ superviżjoni għal dejta personali u għal postijiet, fejn il-kontrolluri huma soġġetti għal obbligi ta’ segretezza. L-Artikolu 85 fid-dawl tat-Trattat dwar il-Funzjonament tal-Unjoni Ewropea jippermetti l-applikazzjoni kontinwa ta’ regoli komprensivi u eżistenti għall-protezzjoni tad-dejta tal-knejjes jekk dawn jinġiebu f’konformità ma’ dan ir-Regolament. 3.4.10. KAPITOLU X - ATTI DELEGATI U ATTI TA’ IMPLIMENTAZZJONI L-Artikolu 86 fih id-dispożizzjonijiet standard għall-eżerċizzju ta’ delegi bi qbil mal-Artikolu 290 tat-TFUE. Dan jippermetti lil-leġiżlatur li jiddelega s-setgħa lill-Kummissjoni sabiex tadotta atti mhux leġiżlattivi ta’ applikazzjoni ġenerali sabiex tissupplimenta jew temenda ċerti elementi mhux essenzjali ta’ att leġiżlattiv (atti kważi leġiżlattivi). L-Artikolu 87 fih id-dispożizzjoni għall-proċedura tal-Kumitat li hija meħtieġa sabiex jiġu konferiti setgħat ta’ implimentazzjoni lill-Kummissjoni fil-każijiet fejn skont l-Artikolu 291 tat-TFUE ikunu meħtieġa kundizzjonijiet uniformi għall-implimentazzjoni ta’ atti legalment vinkolanti tal-Unjoni. Il-proċedura ta’ eżami tapplika. 3.4.11. KAPITOLU XI - DISPOŻIZZJONIJIET FINALI L-Artikolu 88 jirrevoka d-Direttiva 95/46/KE. L-Artikolu 89 jiċċara r-relazzjoni ma’, u jemenda, id-Direttiva 2002/58/KE dwar il-privatezza elettronika. L-Artikolu 90 jobbliga lill-Kummissjoni sabiex tevalwa r-Regolament u li tissottometti rapporti relatati. L-Artikolu 91 jistabbilixxi d-dejta tad-dħul fis-seħħ tar-Regolament u, fażi ta’ tranżizzjoni f’dak li jirrigwarda d-dejta tal-applikazzjoni tiegħu. 4. IMPLIKAZZJONI BAĠITARJI L-implikazzjonijiet speċifiċi għall-baġit tal-proposta jirrigwardaw il-kompiti allokati lill-Kontrollur Ewropew għall-Protezzjoni tad-Dejta kif speċifikat fid-dikjarazzjonijiet finanzjarji leġiżlattivi li jakkumpanjaw din il-proposta. Dawn l-implikazzjonijiet jeħtieġu l-programazzjoni mill-ġdid tal-Intestatura 5 tal-Perspettiva Finanzjara. Il-proposta m’għandha l-ebda implikazzjoni fuq l-ispiża operattiva. Id-dikjarazzjoni finanzjarja leġiżlattiva li takkumpanja din il-proposta għal Regolament tkopri l-impatti fuq il-baġit għar-Regolament innifsu u għad-Direttiva dwar il-protezzjoni tad-dejta tal-ġustizzja u tal-pulizija. 2012/0011 (COD) Proposta għal REGOLAMENT TAL-PARLAMENT EWROPEW U TAL-KUNSILL dwar il-protezzjoni tal-individwi fir-rigward tal-ipproċessar ta’ dejta personali u dwar il-moviment liberu ta’ dik id-dejta (Regolament dwar il-Protezzjoni ta’ Dejta Ġenerali) (Test b’rilevanza għaż-ŻEE) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 16(2) u l-Artikolu 114(1) tiegħu, Wara li kkunsidraw il-proposta tal-Kummissjoni Ewropea, Wara t-trasmissjoni tal-abbozz tal-att leġiżlattiv lill-Parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[41], Wara li kkonsultaw lill-Kontrollur Ewropew għall-Protezzjoni tad-Dejta[42], Filwaqt li jaġixxu skont il-proċedura leġiżlattiva ordinarja, Billi: (1) Il-protezzjoni ta’ persuni fiżiċi fir-rigward tal-ipproċessar ta’ dejta personali hija dritt fundamentali. L-Artikolu 8(1) tal-Karta tad-Drittijiet Fundamentali tal-Unjoni Ewropea u l-Artikolu 16(1) tat-Trattat jistabbilixxu li kull persuna għandu jkollha d-dritt għall-protezzjoni tad-dejta personali li tirrigwardaha. (2) L-ipproċessar tad-dejta personali huwa maħsub sabiex jaqdi lill-bniedem; il-prinċipji u r-regoli dwar il-protezzjoni tal-individwi fir-rigward tal-ipproċessar tad-dejta personali tagħhom, tkun xi tkun in-nazzjonalità jew ir-residenza tal-persuni fiżiċi, għandhom jirrispettaw id-drittijiet u l-libertajiet fundamentali tagħhom, b’mod partikolari d-dritt tagħhom għall-protezzjoni tad-dejta personali. Dan għandu jikkontribwixxi għall-kisba ta’ spazju ta’ libertà, sigurtà u ġustizzja u ta’ għaqda ekonomika, għall-progress ekonomiku u soċjali, it-tisħiħ u l-konverġenza tal-ekonomiji fis-suq intern, u l-benesseri tal-individwi. (3) Id-Direttiva 95/46/KE tal-Parlament Ewropew u tal-Kunsill tal-24 ta’ Ottubru 1995 dwar il-protezzjoni ta’ individwi fir-rigward tal-ipproċessar ta’ dejta personali u dwar il-moviment liberu ta’ dik id-dejta [43] tfittex li tarmonizza l-protezzjoni ta’ drittijiet u libertajiet fundamentali ta’ persuni fiżiċi fir-rigward tal-attivitajiet ta’ pproċessar u tiggarantixxi l-fluss liberu tad-dejta personali bejn l-Istati Membri. (4) L-integrazzjoni ekonomika u soċjali li rriżultat mill-funzjonament tas-suq intern wasslet għal żieda sostanzjali fi flussi transkonfinali. L-iskambju ta’ dejta bejn atturi ekonomiċi u soċjali, pubbliċi u privati fl-Unjoni żdied. L-awtoritajiet nazzjonali fl-Istati Membri qegħdin jintalbu mil-liġi tal-Unjoni sabiex jikkooperaw u jiskambjaw dejta personali sabiex ikunu jistgħu jwettqu d-dmirijiet tagħhom jew iwettqu kompiti f’isem awtorità fi Stat Membru ieħor. (5) L-iżviluppi teknoloġiċi rapidi u l-globalizzazzjoni ġabu sfidi ġodda għall-protezzjoni tad-dejta personali. L-iskala ta’ qsim u ġbir tad-dejta żdiedet b’mod impressjonanti. It-teknoloġija tippermetti kemm lil kumpaniji privati kif ukoll lil awtoritajiet pubbliċi li jagħmlu użu minn dejta personali fuq skala mingħajr preċedenti sabiex iwettqu l-attivitajiet tagħhom. L-individwi qegħdin dejjem aktar jagħmlu l-informazzjoni personali disponibbli pubblikament u globalment. It-teknoloġija bidlet kemm l-ekonomija kif ukoll il-ħajja soċjali, u teħtieġ li tiffaċilita aktar il-fluss liberu tad-dejta fl-Unjoni u t-trasferiment lejn pajjiżi terzi u organizzazzjonijiet internazzjonali, filwaqt li tassigura livell għoli ta’ protezzjoni tad-dejta personali. (6) Dawn l-iżviluppi jeħtieġu l-bini ta’ qafas ta’ protezzjoni tad-dejta b’saħħtu u aktar koerenti fl-Unjoni, appoġġjat minn infurzar qawwi, minħabba l-importanza li tinħoloq il-fiduċja li tippermetti lill-ekonomija diġitali tiżviluppa fis-suq intern. L-individwi għandu jkollhom il-kontroll tad-dejta personali tagħhom u ċ-ċertezza legali u prattika għall-individwi, għall-operaturi ekonomiċi u għall-awtoritajiet pubbliċi għandha tissaħħaħ. (7) L-għanijiet u l-prinċipji tad-Direttiva 95/46/KE jibqgħu sodi, iżda din ma waqqfitx il-frammentazzjoni fil-mod kif il-protezzjoni tad-dejta hija implimentata fl-Unjoni, in-nuqqas ta’ ċertezza legali u perċezzjoni pubblika mifruxa li hemm riskji sinifikanti għall-protezzjoni tal-individwi assoċjati l-aktar mal-attività onlajn. Id-differenzi fil-livell ta’ protezzjoni tad-drittijiet u l-libertajiet tal-individwi, l-aktar fid-dritt tal-protezzjoni ta’ dejta personali, fir-rigward tal-ipproċessar ta’ dejta personali mogħtija fl-Istati Membri jistgħu jwaqqfu l-fluss liberu tad-dejta personali fl-Unjoni kollha. Għaldaqstant din id-differenza tista’ tkun ta’ xkiel għas-segwitu tal-attivitajiet ekonomiċi fil-livell tal-Unjoni, tgħawweġ il-kompetizzjoni u xxekkel lill-awtoritajiet fit-twettiq tar-responsabbiltajiet tagħhom taħt il-liġi tal-Unjoni. Dawn id-differenzi fil-livelli ta’ protezzjoni hija dovuta għall-eżistenza ta’ differenzi fl-implimentazzjoni u l-applikazzjoni tad-Direttiva 95/46/KE. (8) Sabiex ikun assigurat livell konsistenti u għoli ta’ protezzjoni tal-individwi u sabiex jitneħħew l-ostakoli għall-flussi tad-dejta personali, il-livell ta’ protezzjoni tad-drittijiet u l-libertajiet tal-individwi fir-rigward tal-ipproċessar ta’ din id-dejta għandu jkun l-istess fl-Istati Membri kollha. L-applikazzjoni konsistenti u omoġenea tar-regoli għall-protezzjoni tad-drittijiet u l-libertajiet fundamentali ta’ persuni fiżiċi fir-rigward tal-ipproċessar ta’ dejta personali għandha tkun assigurata fl-Unjoni kollha. (9) Il-protezzjoni effettiva tad-dejta personali fl-Unjoni kollha teħtieġ it-tisħiħ u l-ispeċifikar tad-drittijiet tas-suġġetti tad-dejta u l-obbligi ta’ dawk li jipproċessaw u jiddeterminaw l-ipproċessar ta’ dejta personali, iżda wkoll setgħat ugwali għall-monitoraġġ u l-iżgurar tal-konformità mar-regoli għall-protezzjoni ta’ dejta personali u sanzjonijiet ugwali għat-trasgressuri fl-Istati Membri. (10) L-Artikolu 16(2) tat-Trattat jagħti mandat lill-Parlament Ewropew u lill-Kunsill li jistabbilixxu r-regoli li għandhom x’jaqsmu mal-protezzjoni tal-individwi fir-rigward tal-ipproċessar ta’ dejta personali u r-regoli relatati mal-moviment liberu tad-dejta personali. (11) Sabiex ikun żgurat livell konsistenti ta’ protezzjoni għall-individwi fl-Unjoni kollha u sabiex ma jkunx hemm diverġenzi li jfixklu l-moviment liberu tad-dejta fis-suq intern, hemm bżonn ta’ Regolament li jipprovdi ċertezza legali u trasparenza għall-operaturi ekonomiċi, inklużi l-mikroimpriżi l-impriżi ż-żgħar u ta’ daqs medju, u biex jipprovdi l-individwi fl-Istati Membri kollha bl-istess livell ta’ drittijiet infurzabbli bil-liġi u obbligi u responsabbiltajiet għall-kontrolluri u għall-proċessuri, sabiex ikun żgurat monitoraġġ konsistenti tal-ipproċessar tad-dejta personali, u sanzjonijiet ugwali fl-Istati Membri kollha kif ukoll kooperazzjoni effettiva mill-awtoritajiet ta’ superviżjoni tal-Istati Membri differenti. Biex jieħu kont tas-sitwazzjoni speċifika ta’ mikroimpriżi, impriżi żgħar u ta’ daqs medju, dan ir-Regolament jinkludi numru ta’ derogi. Barra minn hekk, il-korpi u l-istituzzjonijiet tal-Unjoni, l-Istati Membri u l-awtoritajiet ta’ superviżjoni tagħhom huma mħeġġa biex jieħdu kont tal-bżonnijiet speċifiċi ta' mikroimpriżi, impriżi żgħar u ta’ daqs medju fl-applikazzjoni ta’ dan ir-Regolament. Il-kunċett ta' mikroimpriżi, impriżi żgħar u ta’ daqs medju għandu jiġi bbażat fuq ir-Rakkomandazzjoni tal-Kunsill 2003/361/KE tas-6 ta' Mejju 2003 rigward id-definizzjoni ta’ mikroimpriżi, impriżi żgħar u ta’ daqs medju. (12) Il-protezzjoni mogħtija minn dan ir-Regolament tirrigwarda lill-persuni fiżiċi, tkun xi tkun in-nazzjonalità jew il-post ta’ residenza tagħhom, fir-rigward tal-ipproċessar tad-dejta personali. Fir-rigward tal-ipproċessar tad-dejta li jikkonċerna l-persuni ġuridiċi u b’mod partikolari l-impriżi stabbiliti bħala persuni ġuridiċi, inkluż l-isem u l-forma tal-persuna ġuridika u d-dettalji ta’ kuntatt tal-persuna ġuridika, il-protezzjoni ta’ dan ir-Regolament m'għandhiex tintalab minn kwalunkwe persuna. Dan għandu japplika wkoll fejn l-isem tal-persuna ġuridika jkun fih l-ismijiet ta' persuna fiżika waħda jew aktar. (13) Il-protezzjoni tal-individwi għandha tkun teknoloġikament newtrali u ma tiddependix fuq it-tekniki użati; inkella din tista’ toħloq riskju serju ta’ ksur. Il-protezzjoni tal-individwi għandha tapplika għall-ipproċessar tad-dejta personali permezz ta’ mezzi awtomatizzati kif ukoll għall-ipproċessar manwali, jekk id-dejta titqgħed jew tkun masuba biex titqiegħed f’sistema ta’ arkivjar. Fajls jew settijiet ta’ fajls kif ukoll il-qoxriet ta’ barra tagħhom, li ma jkunux strutturati skont kriterji speċifiċi, m’għandhomx jaqgħu fi ħdan il-kamp ta’ applikazzjoni ta’ dan ir-Regolament. (14) Dan ir-Regolament la jindirizza kwistjonijiet ta’ protezzjoni ta’ libertajiet u drittijiet fundamentali jew il-fluss ħieles ta’ dejta relatata ma’ attivitajiet li jaqgħu barra l-kamp ta’ applikazzjoni tal-liġi tal-Unjoni, u lanqas ikopri l-ipproċessar tad-dejta personali mill-istituzzjonijiet, il-korpi, l-uffiċċji u l-aġenziji tal-Unjoni, li huma soġġetti għar-Regolament (KE) Nru 45/2001[44], jew l-ipproċessar tad-dejta personali mill-Istati Membri meta jitwettqu attivitajiet fir-rigward tal-politika estera u ta’ sigurtà komuni tal-Unjoni. (15) Dan ir-Regolament m’għandux japplika għall-ipproċessar ta-dejta personali minn persuna fiżika, li hija esklussivament personali jew domestika, bħall-korrispondenza u l-pussess ta’ indirizzi, u mingħajr l-ebda interess bi qligħ u b’hekk mingħajr l-ebda rabta ma’ attività professjonali jew kummerċjali. L-eżenzjoni m’għandhiex tapplika wkoll għal kontrolluri u proċessuri li jipprovdu l-mezzi għall-ipproċessar tad-dejta personali għal dawn l-attivitajiet domestiċi jew personali. (16) Il-protezzjoni ta’ individwi fir-rigward tal-ipproċessar tad-dejta personali minn awtoritajiet kompetenti għall-finijiet ta’ prevenzjoni, investigazzjoni, sejbien jew prosekuzzjoni ta’ reati kriminali jew l-eżekuzzjoni ta’ pieni kriminali, u l-moviment liberu ta’ din id-dejta, hija soġġetta ta’ strument legali speċifiku fil-livell tal-Unjoni. Għalhekk, dan ir-Regolament m’għandux japplika għall-attivitajiet ta’ pproċessar għal dawk il-finijiet. Madanakollu, d-dejta proċessata mill-awtoritajiet pubbliċi taħt dan ir-Regolament meta tintuża għall-finijiet ta’ prevenzjoni, investigazzjoni, detezzjoni jew prosekuzzjoni ta’ reati kriminali jew l-eżekuzzjoni ta’ pieni kriminali għandha tkun gvernata mill-istrument legali aktar speċifiku fil-livell tal-Unjoni (id-Direttiva XX/YYY). (17) Dan ir-Regolament għandu jkun mingħajr preġudizzju għall-applikazzjoni tad-Direttiva 2000/31/KE, b’mod partikolari tar-regoli dwar ir-responsabbiltà ta’ fornituri ta’ servizzi intermedjarji fl-Artikoli 12 sa 15 ta’ dik id-Direttiva. (18) Dan ir-Regolament jippermetti li jiġi meqjus il-prinċipju ta’ aċċess pubbliku għal dokumenti uffiċjali fl-applikazzjoni tad-dispożizzjonijiet stipulati f’dan ir-Regolament. (19) Kull ipproċessar ta’ dejta personali fil-kuntest tal-attivitajiet ta’ stabbiliment ta’ kontrollur jew proċessur fl-Unjoni għandu jsir skont dan ir-Regolament, irrispettivament minn jekk l-ipproċessar innifsu jseħħx fl-Unjoni jew le. L-istabbiliment jimplika l-eżerċizzju reali u effettiv ta’ attività permezz ta’ arranġamenti stabbli. Il-forma legali ta’ dawn l-arranġamenti, kemm jekk permezz ta’ fergħa kif ukoll sussidjarja ma’ personalità ġuridika, mhijiex il-fattur determinanti f’dan ir-rigward. (20) Sabiex ikun assigurat li l-individwi ma jkunux imċaħħda mill-protezzjoni li huma intitolati għaliha taħt dan ir-Regolament, l-ipproċessar ta’ dejta personali ta’ suġġetti tad-dejta li jgħixu fl-Unjoni minn kontrollur mhux stabbilit fl-Unjoni, għandu jkun soġġett għal dan ir-Regolament meta l-attivitajiet ta’ pproċessar huma relatati mal-offerta ta’ prodotti jew servizzi lil dawn is-suġġetti tad-dejta, jew mal-monitoraġġ tal-imġiba ta’ dawn is-suġġetti tad-dejta. (21) Sabiex ikun iddeterminat jekk attività ta’ pproċessar tistax titqies li ‘tissorvelja l-imġiba’ tas-suġġetti tad-dejta, għandu jkun aċċertat jekk l-individwi humiex segwiti fuq l-internet b’tekniki ta’ pproċessar tad-dejta li jikkonsistu mill-applikazzjoni ta’ ‘profil’ lil individwu, b’mod partikolari sabiex jittieħdu deċiżjonijiet li jirrigwardawh/a jew għall-analiżi jew it-tbassir tal-preferenzi, l-imġiba, l-attitudnijiet personali tiegħu/tagħha. (22) Meta l-liġi nazzjonali ta’ Stat Membru tapplika permezz tal-liġi internazzjonali pubblika, dan ir-Regolament għandu japplika wkoll għal kontrollur mhux stabbilit fl-Unjoni, bħal fil-każ ta’ missjoni diplomatika jew uffiċċju konsulari ta’ Stat Membru. (23) Il-prinċipji tal-protezzjoni għandhom japplikaw għal kwalunkwe informazzjoni dwar persuna identifikata jew identifikabbli. Sabiex jiġi determinat jekk persuna hijiex identifikabbli, għandhom jitqiesu l-mezzi kollha li raġonevolment aktarx jintużaw mill-kontrollur jew minn kwalunkwe persuna oħra sabiex tidentifika lill-individwu. Il-prinċipji tal-protezzjoni tad-dejta ma għandhomx japplikaw għal dejta li tku saret anonima b’mod li s-suġġett tad-dejta ma jibqax identifikabbli. (24) Meta jużaw is-servizzi onlajn, l-individwi jistgħu jiġu assoċjati ma’ identifikaturi onlajn ipprovduti mill-apparat, l-applikazzjonijiet, l-għodod u l-protokolli tagħhom, bħal indirizzi tal-Protokoll tal-Internet jew identifikaturi tal-cookies. Dan jista’ jħalli traċċi li, flimkien ma’ identifikaturi uniċi u informazzjoni oħra li jirċievu s-servers, jistgħu jintużaw sabiex jinħolqu profili tal-individwi u jidentifikawhom, dan ir-Regolament għandu japplika għall-ipproċessar li jinvolvi dejta bħal din. Minn dan isegwi li n-numri ta’ identifikazzjoni, id-dejta ta’ lokazzjoni, l-identifikaturi onlajn jew fatturi speċifiċi oħra bħala tali ma għandhomx bżonn neċessajament li jiġu kkunsidrati bħala dejta personali fiċ-ċirkostanzi kollha. (25) Il-kunsens għandu jingħata b’mod espliċitu permezz ta’ kwalunkwe metodu xieraq li jippermetti indikazzjoni speċifika u informata mogħtija liberament ta’ dak li jixtieq is-suġġett tad-dejta, jew fuq dikjarazzjoni jew minn azzjoni affermattiva mis-suġġett tad-dejta, li jassigura li l-individwi huma konxji li qegħdin jagħtu l-kunsens tagħhom għall-ipproċessar ta’ dejta personali, inkluż billi jimmarkaw kaxxa meta jżuru sit elettroniku tal-Internet jew kwalunkwe dikjarazzjoni jew imġiba oħra li f’dan il-kuntest tindika b’mod ċar l-aċċettazzjoni tas-suġġett tad-dejta tal-ipproċessar propost tad-dejta personali tiegħu. Is-silenzju jew in-nuqqas ta’ attività għaldaqstant ma għandhomx jitqiesu bħala kunsens. Il-kunsens għandu jkopri l-attivitajiet ta’ pproċessar kollu li jsir għall-istess għan jew għanijiet. Jekk il-kunsens tas-suġġett għandu jingħata wara talba elettronika, it-talba għandha tkun ċara, konċiża u li ma toħloqx tfixkil bla bżonn għall-użu tas-servizz li qegħda tiġi pprovduta għalih. (26) Id-dejta personali relatata mas-saħħa għandha tinkludi b’mod partikolari d-dejta kollha li għandha x’taqsam mal-istatus tas-saħħa ta’ suġġett tad-dejta; informazzjoni dwar ir-reġistrazzjoni tal-individwu għall-provvediment ta’ servizzi tas-saħħa; informazzjoni dwar ħlasijiet jew eliġibbiltà għall-kura tas-saħħa fir-rigward tal-individwu; numru, simbolu jew partikolari assenjat lil individwu għall-identifikazzjoni unika tal-individwu għall-finijiet ta’ saħħa; kull informazzjoni dwar l-individwu miġbura fil-kors tal-għoti tas-servizzi tas-saħħa lill-individwu; informazzjoni miġbura mill-ittestjar jew l-eżaminazzjoni ta’ parti mill-ġisem jew sustanza tal-ġisem, inkluż kampjuni bijoloġiċi; identifikazzjoni ta’ persuna bħala fornitur ta’ servizzi tas-saħħa lill-individwu; jew kwalunkwe informazzjoni dwar, pereżempju, marda, diżabbiltà, riskju ta’ mard, storja medika, kura klinika, jew l-istat fiżjoloġiku jew bijomediku attwali tas-suġġett tad-dejta indipendentement mis-sors tiegħu, pereżempju. mingħand tabib jew professjonista mediku ieħor, sptar, apparat mediku, jew test dijanjostiku in vitro. (27) L-istabbiliment ewlieni ta’ kontrollur fl-Unjoni għandu jkun stabbilit skont kriterji oġġettivi u għandu jimplika l-eżerċizzju reali u effettiv ta’ attivitajiet ta’ ġestjoni li jiddeterminaw id-deċiżjonijiet ewlenin dwar l-għanijiet, il-kundizzjonijiet u l-mezzi tal-ipproċessar permezz ta’ arranġamenti stabbli. Dan il-kriterju m’għandux jiddependi fuq il-fatt jekk l-ipproċessar tad-dejta personali jsirx effettivament f’dak il-post; il-preżenza u l-użu ta’ mezzi tekniċi u teknoloġiji għall-ipproċessar tad-dejta jew l-ipproċessar ta’ attivitajiet, minnhom infushom, ma jikkostitwixxux dan l-istabbilment ewlieni u għaldaqstant mhumiex kriterju determinanti għal stabbilment ewlieni. L-istabbilment ewlieni tal-proċessur għandu jkun il-post fejn tinsab l-amministrazzjoni ċentrali fl-Unjoni. (28) Grupp ta’ impriżi għandu jkopri impriża li tikkontrolla u l-impriżi kkontrollati tagħha, fejn l-impriża li tikkontrolla għandha tkun l-impriża li tista’ teżerċita influwenza dominanti fuq l-impriżi l-oħrajn permezz, pereżempju, tas-sjieda, parteċipazzjoni finanzjarja jew ir-regoli li jirregolawha jew is-setgħa li timplimenta r-regoli dwar il-protezzjoni tad-dejta personali. (29) It-tfal jixirqilhom protezzjoni speċifika tad-dejta personali tagħhom, minħabba li dawn jistgħu jkunu inqas konxji tar-riskji, il-konsegwenzi, is-salvagwardji u d-drittijiet tagħhom fir-rigward tal-ipproċessar ta’ dejta personali. Sabiex ikun stabbilit jekk individwu huwiex minorenni, dan ir-Regolament għandu jassumi d-definizzjoni stabbilita mill-Konvenzjoni dwar id-Drittijiet tat-Tfal tan-Nazzjonijiet Uniti. (30) Kwalunkwe pproċessar ta’ dejta personali għandu jkun legali, ġust u trasparenti fir-rigward tal-individwi kkonċernati. B’mod partikolari, l-objettivi speċifiċi li għalihom tiġi pproċessata d-dejta għandhom ikunu espliċiti u leġittimi u stabbiliti meta tinġabar id-dejta. Id-dejta għandha tkun adegwata, rilevanti u limitata għall-minimu meħtieġ għall-għanijiet li għalihom id-dejta qiegħda tkun ipproċessata; dan jeħtieġ b’mod partikolari li jiġi żgurat li d-dejta miġbura ma tkunx eċċessiva u li l-perjodu li matulu ser tkun maħżuna d-dejta jkunu strettament limitati. Id-dejta personali għandha tkun ipproċessata biss jekk l-għan tal-ipproċessar ma setax jintlaħaq mod ieħor. Għandu jittieħed kull pass raġonevoli sabiex ikun żgurat li d-dejta personali li ma tkunx eżatta tiġi rettifikata jew imħassra. Sabiex ikun assigurat li d-dejta ma tibqax miżmuma għal aktar żmien minn kemm meħtieġ, il-kontrollur għandu jistabbilixxi limiti ta’ żmien għat-tħassir jew għal reviżjoni kultant żmien. (31) Sabiex l-ipproċessar ikun legali, id-dejta personali għandha tkun ipproċessata fuq il-bażi tal-kunsens tal-persuna kkonċernata jew xi bażi leġittima oħra, stabbilita mil-liġi, jew f’dan ir-Regolament jew f’liġi oħra tal-Unjoni jew ta’ Stat Membru kif imsemmi f’dan ir-Regolament. (32) Meta l-ipproċessar ikun ibbażat fuq il-kunsens tas-suġġett tad-dejta, il-kontrollur għandu jkollu l-oneru li jipprova li s-suġġett tad-dejta ta l-kunsens tiegħu għall-operazzjoni ta’ pproċessar. B’mod partikolari fil-kuntest ta’ dikjarazzjoni bil-miktub fuq kwistjoni oħra, is-salvagwardji għandhom jiżguraw li s-suġġett tad-dejta huwa konxju dwar u sa liema punt ta l-kunsens. (33) Sabiex ikun żgurat kunsens liberu, għandu jkun iċċarat li l-kunsens ma jipprovdix bażi legali valida meta l-individwu ma jkollu l-ebda għażla ġenwina u libera u sussegwentement ma jkunx jista’ jirrifjuta jew jirtira l-kunsens mingħajr ħsara. (34) Il-kunsens m’għandhux jipprovdi raġuni legali valida għall-ipproċessar tad-dejta personali, meta jkun hemm żbilanċ ċar bejn is-suġġett tad-dejta u l-kontrollur. Dan huwa speċjalment il-każ fejn is-suġġett tad-data jinsab f’sitwazzjoni ta’ dipendenza mill-kontrollur, fost oħrajn, fejn id-dejta personali hija pproċessata mill-impjegatur tad-dejta personali tal-impjegat fil-kuntest tal-impjieg. Fejn il-kontrullur huwa awtorità pubblika, jkun hemm żbilanċ biss fl-operazzjonijiet speċifiċi tal-ipproċessar tad-dejta fejn l-awtorità pubblika tista' timponi obbligu permezz tas-setgħat pubbliċi relevanti tagħha u l-kunsens ma jistax jitqies li ġie mogħti awtomatikament, filwaqt li jittiieħed kont tal-interessi tas-suġġett tad-dejta. (35) L-ipproċessar għandu jkun legali fejn ikun meħtieġ fil-kuntest ta’ kuntratt jew id-dħul intenzjonali f’kuntratt. (36) Meta l-ipproċessar isir f’konformità ma’ obbligu legali li għalih huwa soġġett il-kontrollur jew meta l-ipproċessar huwa meħtieġ għat-twettiq ta’ kompitu mwettaq fl-interess pubbliku jew fl-eżerċizzju ta’ awtorità uffiċjali, l-ipproċessar għandu jkollu bażi legali fil-liġi tal-Unjoni, jew fil-liġi ta’ Stat Membru li tissodisfa r-rekwiżiti tal-Karta tad-Drittijiet Fundamentali tal-Unjoni Ewropea għal kwalunkwe limitazzjoni tad-drittijiet u l-libertajiet. Hija wkoll il-liġi tal-Unjoni jew dik nazzjonali li għandha tistabbilixxi jekk il-kontrollur li qed iwettaq il-kompitu fl-interess pubbliku jew fl-eżerċizzju ta’ awtorità uffiċjali għandux ikun amministrazzjoni pubblika jew xi persuna fiżika jew ġuridika oħra rregolata mil-liġi pubblika, jew mil-liġi privata bħal assoċjazzjoni professjonali. (37) L-ipproċessar tad-dejta personali għandu jitqies ukoll bħala legali fejn ikun meħtieġ, biex jiġi protett interess li huwa essenzjali għall-ħajja tas-suġġett tad-dejta. (38) L-interessi leġittimi ta’ kontrollur jistgħu jipprovdu bażi legali għall-ipproċessar, diment li l-interessi jew id-drittijiet u l-libertajiet fundamentali tas-suġġett tad-dejta ma jkunux aktar importanti. Dan ikun jeħtieġ evalwazzjoni attenta b’mod partikolari fejn is-suġġett tad-dejta jkun minorenni, minħabba li t-tfal jistħoqqilhom protezzjoni speċifika. Is-suġġett tad-dejta għandu jkollu d-dritt li joġġezzjona għall-ipproċessar, għal raġunijiet li huma relatati mas-sitwazzjoni partikolari tagħhom u mingħajr ħlas. Sabiex tkun żgurata t-trasparenza, il-kontrollur għandu jkun obbligat li jinforma espliċitament lis-suġġett tad-dejta dwar l-interessi leġittimi segwiti u dwar id-dritt li joġġezzjona, u jkun obbligat ukoll li jiddokumenta dawn l-interessi leġittimi. Minħabba li hija r-responsabbiltà tal-leġiżlatur li jipprovdi bil-liġi l-bażi legali għall-awtoritajiet pubbliċi sabiex jipproċessaw id-dejta, din il-bażi legali ma għandhiex tapplika għall-ipproċessar mill-awtoritajiet pubbliċi fit-twettiq tal-kompiti tagħhom. (39) L-ipproċessar tad-dejta sal-punt li huwa strettament meħtieġ għall-finijiet li tiġi żgurata s-sigurtà tal-informazzjoni u n-netwerk, jiġifieri l-kapaċità ta’ netwerk jew ta’ sistema ta’ informazzjoni li tirreżisti, b’ċertu livell ta’ fiduċja, għal avvenimenti aċċidentali jew azzjonijiet illegali jew malizzjużi li jikkompromettu d-disponibbiltà, l-awtentiċità, l-integrità u l-kunfidenzjalità tad-dejta maħżuna jew trażmessa, u s-sigurtà tas-servizzi relatati offruti minn, jew aċċessibbli permezz ta’ dawn in-netwerks u s-sistemi, mill-awtoritajiet pubbliċi, Skwadri ta’ Rispons f’Emerġenza relatata mal-Kompjuters - CERTs, Skwadri ta’ Rispons għal Inċidenti relatati mas-Sigurtà tal-Kompjuters - CSIRTs, fornituri ta’ networks u servizzi ta’ komunikazzjoni elettronika u minn fornituri ta’ teknoloġiji u servizzi għas-sigurtà, jikkostitwixxi interess leġittimu tal-kontrollur tad-dejta kkonċernat. Dan jista’, pereżempju, jinkludi l-prevenzjoni ta’ aċċess mhux awtorizzat għal netwerks ta’ komunikazzjoni elettronika u d-distribuzzjoni ta’ kodiċi malizzjuż u l-waqfien ta’ attakki ta’ “ċaħda mis-servizz” u l-ħsara lill-kompjuter u lil sistemi ta’ komunikazzjoni elettronika. (40) L-ipproċessar ta’ dejta personali għal finijiet oħra għandu jkun permess biss meta l-ipproċessar ikun kompatibbli ma’ dawk l-għanijiet li għalihom id-dejta nġabret inizjalment, b’mod partikolari fejn l-ipproċessar huwa meħtieġ għal għanijiet ta’ storja, statistika jew riċerka xjentifika. Meta l-għan l-ieħor mhuwiex kompatibbli ma’ dak inizjali li għalih inġabret id-dejta, il-kontrollur għandu jikseb il-kunsens tas-suġġett tad-dejta għal dan l-għan ieħor jew għandu jibbaża l-ipproċessar fuq bażi leġittima oħra għall-ipproċessar legali, b’mod partikolari fejn ipprovdut mil-liġi tal-Unjoni jew il-liġi tal-Istat Membru li l-kontrollur huwa soġġett għalih. Fi kwalunkwe każ, l-applikazzjoni b’mod partikolari tal-prinċipji stabbiliti minn dan ir-Regolament u b’mod partikolari l-informazzjoni lis-suġġett tad-dejta dwar dawk l-għanijiet ulterjuri għandhom ikunu żgurati. (41) Dejta personali li, min-natura tagħha, tkun partikolarment sensittiva u vulnerabbli fir-rigward ta’ drittijiet fundamentali jew privatezza, tixirqilha protezzjoni speċifika. Din id-dejta ma għandhiex tiġi pproċessata, sakemm is-suġġett tad-dejta ma jagħtix il-kunsens espliċitu tiegħu. Madankollu, għandhom jiġu pprovduti derogi minn din il-projbizzjoni b’mod espliċitu fir-rigward ta’ ħtiġijiet speċifiċi, b’mod partikolari fejn l-ipproċessar isir waqt attivitajiet leġittimi minn ċerti assoċjazzjonijiet jew fondazzjonijiet li l-għan tagħhom huwa li jippermettu l-eżerċizzju ta’ libertajiet fundamentali. (42) Id-deroga mill-projbizzjoni fuq l-ipproċessar ta’ kategoriji sensittivi ta’ dejta għandha tkun permessa wkoll jekk issir bil-liġi, u soġġett għal salvagwardji xierqa, sabiex tkun protetta dejta personali u drittijiet fundamentali oħra, fejn raġunijiet ta’ interess pubbliku hekk jiġġustifikaw u b’mod partikolari għal għanijiet ta’ saħħa, inkluża s-saħħa pubblika u l-protezzjoni soċjali u l-ġestjoni ta’ servizzi ta’ kura tas-saħħa, speċjalment sabiex tkun żgurata l-kwalità u l-kost-effikaċja tal-proċeduri użati għat-tpaċija ta’ talbiet għal benefiċċji u servizzi fis-sistema tal-assigurazzjoni tas-saħħa, jew għal għanijiet ta’ storja, statistika u riċerka xjentifika. (43) Madankollu, l-ipproċessar ta’ dejta personali minn awtoritajiet uffiċjali għall-ilħuq tal-miri, stabbiliti fil-liġi kostituzzjonali jew il-liġi pubblika internazzjonali, ta’ assoċjazzjonijiet reliġjużi rikonoxxuti uffiċjalment isir fuq bażijiet ta’ interess pubbliku. (44) Fejn waqt attivitajiet elettorali, l-operat tas-sistema demokratika teżiġi fi Stat Membru li l-partijiet politiċi jikkompilaw dejta dwar l-opinjonijiet politiċi tan-nies, l-ipproċessar ta’ din id-dejta jista’ jkun permess għal raġunijiet ta’ interess pubbliku, sakemm ikunu stabbiliti salvagwardji xierqa. (45) Jekk id-dejta pproċessata minn kontrollur ma tippermettix l-identifikazzjoni ta’ persuna fiżika, il-kontrollur tad-dejta m’għandux ikun obbligat li jikseb informazzjoni addizzjonali sabiex jidentifika s-suġġett tad-dejta għall-għan waħdieni li jikkonforma ma’ xi dispożizzjoni ta’ dan ir-Regolament. Fil-każ ta’ talba għall-access, il-kontrollur għandu jkun intitolat li jitlob aktar informazzjoni mingħand is-suġġett biex b’hekk ikun jista’ jsib id-dejta personali li dik il-persuna qiegħda tfittex. (46) Il-prinċipju tat-trasparenza jeħtieġ li kwalunkwe informazzjoni indirizzata lill-pubbliku jew lis-suġġett tad-dejta għandha tkun aċċessibbli b’mod faċli u faċli li tinftiehem, u li jintuża lingwaġġ ċar u sempliċi. Dan huwa partikolarment rilevanti fejn f’sitwazzjonijiet, bħar-reklamar onlajn, il-proliferazzjoni ta’ atturi u l-kumplessità teknoloġika tal-prattika tagħmilha diffiċli għas-suġġett tad-dejta li jkun jaf u jifhem jekk hux qed tinġabar dejta personali dwaru, minn min u għal liema għan. Minħabba li t-tfal jistħoqqilhom protezzjoni speċifika, kwalunkwe informazzjoni u komunikazzjoni, fejn l-ipproċessar huwa indirizzat speċifikament lil xi minorenni, għandha tkun f’lingwaġġ ċar u sempliċi li l-minorenni jista’ jifhem faċilment. (47) Għandhom jiġu pprovduti modalitajiet għall-faċilitazzjoni tal-eżerċizzju tas-suġġett tad-dejta tad-drittijiet tiegħu pprovduti minn dan ir-Regolament, inklużi mekkaniżmi sabiex wieħed jitlob, bla ħlas, b’mod partikolari aċċess għad-dejta, rettifika, tħassir u sabiex wieħed jeżerċita d-dritt għall-oġġezzjoni. Il-kontrollur għandu jkun obbligat iwieġeb għal talbiet tas-suġġett tad-dejta fi żmien skadenza fissa u jagħti raġunijiet, f’każ li ma jikkonformax mat-talba tas-suġġett tad-dejta. (48) Il-prinċipji ta’ pproċessar ġust u trasparenti jitolbu li s-suġġett tad-dejta għandu jkun informat b’mod partikolari bl-eżistenza tal-operazzjoni ta’ pproċessar u l-objettivi tagħha, iż-żmien kemm se ddum maħżuna d-dejta, dwar l-eżistenza tad-dritt ta’ aċċess, rettifika jew tħassir u dwar id-dritt li jressqu lment. Fejn id-dejta tinġabar mis-suġġett tad-dejta, is-suġġett tad-dejta għandu jkun informat ukoll jekk humiex obbligati li jipprovdu d-dejta u dwar il-konsegwenzi, f’każijiet li ma jipprovdux dik id-dejta. (49) L-informazzjoni relatata mal-ipproċessar ta’ dejta personali relatata mas-suġġett tad-dejta għandha tingħatalu meta tinġabar, jew, meta d-dejta ma tinġabarx mis-suġġett tad-dejta, f’perjodu raġonevoli, skont iċ-ċirkostanzi tal-każ. Fejn id-dejta tista’ tkun żvelata b’mod leġittimu lil riċevitur ieħor, is-suġġett tad-dejta għandu jkun informat meta d-dejta tkun żvelata għall-ewwel darba lir-riċevitur. (50) Madankollu, mhuwiex neċessarju li jiġi impost dan l-obbligu meta s-suġġett tad-dejta diġà jkollu din l-informazzjoni, jew fejn ir-reġistrazzjoni jew l-iżvelar tad-dejta hija espressament stabbilita bil-liġi, jew fejn l-għoti tal-informazzjoni lis-suġġett tad-dejta tirriżulta impossibbli jew tinvolvi sforzi sproporzjonati. Dan tal-aħħar jista’ jkun partikolarment il-każ meta l-ipproċessar ikun għal għanijiet ta’ storja, statistika jew riċerka xjentifika; f’dan ir-rigward, l-għadd ta’ suġġetti tad-dejta, l-età tad-dejta, u kwalunkwe miżura ta’ kumpens adottata tista’ tiġi kkunsidrata. (51) Kwalunkwe persuna għandu jkollha d-dritt tal-aċċess għal dejta li tinġabar dwarhom, u li teżerċita dan id-dritt faċilment, sabiex tkun konxja u tivverifika l-legalità tal-ipproċessar. Kull suġġett tad-dejta għandu għalhekk ikollu d-dritt li jkun jaf u jikseb komunikazzjoni b’mod partikolari rigward għal liema għanijiet id-dejta tkun qiegħda tiġi pproċessata, għal liema perjodu, liema riċevituri jirċievu d-dejta, x’inhi l-loġika tad-dejta li għaddejja mill-ipproċessar u x’jistgħu jkunu, għallinqas meta bbażata fuq it-tfassil ta’ profili, il-konsegwenzi ta’ dan l-ipproċessar. Dan id-dritt ma għandux jaffettwa ħażin id-drittijiet u l-libertajiet ta’ oħrajn, inklużi sigrieti tan-negozju jew proprjetà intellettwali u b’mod partikolari d-dritt tal-awtur li jipproteġi s-softwer. Madankollu, ir-riżultat ta’ dawn il-kunsiderazzjonijiet m’għandux ikun li l-informazzjoni kollha tiġi rrifjutata lis-suġġett tad-dejta. (52) Il-kontrollur għandu juża l-miżuri kollha raġonevoli sabiex jivverifika l-identità ta’ suġġett tad-dejta li jitlob aċċess, b’mod partikolari fil-kuntest ta’ servizzi onlajn u identifikaturi onlajn. Kontrollur m’għandux iżomm id-dejta personali għall-fini unika li jkun jista’ jirreaġixxi għal talbiet potenzjali. (53) Kwalunkwe persuna għandu jkollha d-dritt li jkollha dejta personali li tirrigwardaha rettifikata u ‘dritt li tkun minsija’ meta ż-żamma ta’ dejta bħal din ma tkunx konformi ma’ dan ir-Regolament. B’mod partikolari, is-suġġetti tad-dejta għandu jkollhom id-dritt li d-dejta personali tagħhom titħassar u ma tiġix ipproċessata aktar, meta d-dejta ma tkunx meħtieġa aktar fir-rigward tal-finijiet li għalihom id-dejta tinġabar jew inkella tiġi pproċessata, fejn is-suġġetti tad-dejta jkunu rtiraw il-kunsens tagħhom għall-ipproċessar jew fejn joġġezzjonaw għall-ipproċessar ta’ dejta personali li tirrigwardahom jew inkella meta l-ipproċessar tad-dejta personali ma tkunx tikkonforma ma’ dan ir-Regolament. Dan id-dritt huwa partikolarment rilevanti, meta s-suġġett tad-dejta jkun ta l-kunsens tiegħu meta kien tifel, meta ma jkunx għal kollox konxju dwar ir-riskji involuti fl-ipproċessar, u aktar tard jixtieq ineħħi din id-dejta personali b’mod speċjali fuq l-Internet. Madankollu, iż-żamma ulterjuri tad-dejta għandha tkun permessa fejn din tkun meħtieġa għal għanijiet ta’ storja, statistika u riċerka xjentifika, għal raġunijiet ta’ interess pubbliku fil-qasam tas-saħħa pubblika, għall-eżerċitar tad-dritt tal-libertà tal-espressjoni, meta jkun meħtieġ mil-liġi jew fejn ikun hemm raġuni li jkun ristrett l-ipproċessar tad-dejta minflok titħassar. (54) Sabiex jissaħħaħ id-‘dritt li tkun minsi’ fl-ambjent onlajn, id-dritt għat-tħassir għandu jkun estiż ukoll b’mod li kontrollur li jkun għamel id-dejta personali pubblika, għandu jkun obbligat li jinforma lil partijiet terzi li qegħdin jipproċessaw din id-dejta li s-suġġett tad-dejta jitolbu jħassar kwalunkwe rabta ma’, jew kopji jew replika ta’ dik id-dejta personali. Biex jiżgura din l-informazzjoni, il-kontrollur għandu jieħu l-passi kollha raġonevoli, inklużi miżuri tekniċi, fir-rigward tad-dejta għall-pubblikazzjoni li għaliha l-kontrollur huwa responsabbli. Fir-rigward ta’ pubblikazzjoni ta’ dejta personali ta’ parti terza, il-kontrollur għandu jkun ikkunsidrat bħala responsabbli għall-pubblikazzjoni, meta l-kontrollur ikun awtorizza l-pubblikazzjoni mill-parti terza. (55) Sabiex isaħħu aktar il-kontroll fuq id-dejta tagħhom u d-dritt tagħhom għall-aċċess, is-suġġetti tad-dejta għandu jkollhom id-dritt, fejn id-dejta personali tkun ipproċessata b’mezzi elettroniċi u f’format strutturat u użat b’mod komuni, li jiksbu kopja tad-dejta dwarhom f’format elettroniku użat komunement. Is-suġġett tad-dejta għandu jitħalla wkoll jittrasmetti dik id-dejta, li kien ipprovda, minn applikazzjoni awtomatizzata, bħal netwerk soċjali, għal oħra. Dan għandu japplika meta s-suġġett tad-dejta pprovda d-dejta lis-sistema ta’ pproċessar awtomatizzata, abbażi tal-kunsens tiegħu jew fit-twettiq ta’ kuntratt. (56) F’każijiet fejn id-dejta personali tista’ tkun ipproċessata legalment sabiex tipproteġi l-interessi vitali tas-suġġett tad-dejta, jew għal raġunijiet ta’ interess pubbliku, awtorità uffiċjali jew l-interessi leġittimi ta’ kontrollur, kwalunkwe suġġett tad-dejta għandu madankollu jkun intitolat joġġezzjona għall-ipproċessar ta’ kull dejta li tirrigwardah. L-oneru tal-prova għandu jkun f’idejn il-kontrollur li juri li l-interessi leġittimi tiegħu jistgħu jegħlbu l-interessi jew id-drittijiet u l-libertajiet fundamentali tas-suġġett tad-dejta. (57) Meta d-dejta personali tkun ipproċessata għall-għanijiet ta’ marketing dirett, is-suġġett tad-dejta għandu jkollu d-dritt li joġġezzjona għal dan l-ipproċessar bla ma jkollu jagħmel ebda ħlas u b’mod effettiv u li jkun jista’ jiġi invokat faċilment. (58) Kull persuna fiżika għandu jkollha d-dritt li ma tkunx soġġetta għal miżura li hija bbażata fuq it-tfassil ta’ profili permezz ta’ pproċessar awtomatizzat. Madankollu, din il-miżura għandha tkun permessa meta tkun espressament awtorizzata mil-liġi, imwettqa waqt id-dħul fi jew it-twettiq ta’ kuntratt, jew meta s-suġġett tad-dejta jkun ta l-kunsens. Fi kwalunkwe każ, dan l-ipproċessar għandu jkun soġġett għal salvagwardji xierqa, inkluża informazzjoni speċifika tas-suġġett tad-dejta u d-dritt li jikseb intervent uman u li miżura bħal din ma għandhiex tirrigwarda tfal. (59) Ir-restrizzjonijiet fuq prinċipji speċifiċi u fuq id-drittijiet ta’ informazzjoni, aċċess, rettifika u tħassir jew fuq id-dritt għall-portabbiltà tad-dejta, id-dritt għall-oġġezzjoni, il-miżuri bbażati fuq it-tfassil ta’ profili, kif ukoll fuq il-komunikazzjoni ta’ ksur ta’ dejta personali lil suġġett tad-dejta u dwar ċerti obbligi relatati tal-kontrolluri jistgħu jiġu imposti mil-liġi tal-Unjoni jew ta’ Stat Membru, sa fejn ikun meħtieġ u proporzjonat f’soċjetà demokratika biex tiġi salvagwardjata s-sigurtà pubblika, inkluża l-protezzjoni tal-ħajja tal-bniedem speċjalment fir-rispons għal diżastri naturali jew magħmula mill-bniedem, il-prevenzjoni, l-investigazzjoni u l-prosekuzzjoni ta’ reati kriminali jew ksur ta’ etika għal professjonijiet regolati, interessi pubbliċi oħra tal-Unjoni jew ta’ Stat Membru, b’mod partikolari interess ekonomiku jew finanzjarju importanti tal-Unjoni jew ta’ Stat Membru, il-protezzjoni tas-suġġett tad-dejta jew id-drittijiet u l-libertajiet ta’ oħrajn. Dawk ir-restrizzjonijiet għandhom ikunu konformi mar-rekwiżiti stabbiliti mill-Karta tad-Drittijiet Fundamentali tal-Unjoni Ewropea u mill-Konvenzjoni Ewropea għall-Protezzjoni tad-Drittijiet tal-Bniedem u tal-Libertajiet Fundamentali. (60) Għandha tiġi stabbiliti r-responsabbiltà komprensiva tal-kontrollur għal kwalunkwe pproċessar ta’ dejta personali li jitwettaq mill-kontrollur jew f’isem il-kontrollur. B’mod partikolari, il-kontrollur għandu jiżgura u jkun obbligat li juri l-konformità ta’ kull operazzjoni ta’ pproċessar ma’ dan ir-Regolament. (61) Il-protezzjoni tad-drittijiet u l-libertajiet tas-suġġetti tad-dejta fir-rigward tal-ipproċessar ta’ dejta personali teħtieġ li jittieħdu miżuri tekniċi u organizzattivi xierqa, kemm fiż-żmien tad-disinn tal-ipproċessar u fiż-żmien tal-ipproċessar innifsu, sabiex ikun żgurat li r-rekwiżiti ta’ dan ir-Regolament jiġu ssodisfati. Sabiex jassigura u juri konformità ma’ dan ir-Regolament, il-kontrollur għandu jadotta politiki interni u jimplimenta miżuri xierqa, li b’mod partikolari jissodisfaw il-prinċipji tal-protezzjoni tad-dejta bid-disinn u l-protezzjoni tad-dejta b’mod awtomatiku. (62) Il-protezzjoni tad-drittijiet u l-libertajiet tas-suġġetti tad-dejta kif ukoll ir-responsabbiltà tal-kontrolluri u l-proċessuri, ukoll fir-rigward tas-sorveljanza minn u l-miżuri ta’ awtoritajiet ta’ superviżjoni, titlob attribuzzjoni ċara tar-responsabbiltajiet taħt dan ir-Regolament, inkluż fejn kontrollur jistabbilixxi l-objettivi, il-kundizzjonijiet u l-mezzi tal-ipproċessar flimkien ma’ kontrolluri oħra jew meta operazzjoni ta’ pproċessar titwettaq f’isem kontrollur (63) Meta kontrollur, li mhuwiex stabbilit fl-Unjoni jipproċessa dejta personali ta’ suġġetti tad-dejta li jgħix fl-Unjoni li l-attivitajiet ta’ pproċessar tiegħu huma relatati mal-offerta ta’ prodotti jew servizzi lil dawn is-suġġetti tad-dejta, jew mal-monitoraġġ tal-imġiba tagħhom, il-kontrollur għandu jaħtar rappreżentant, sakemm il-kontrollur ma jkunx stabbilit f’pajjiż terz li jiżgura livell xieraq ta’ protezzjoni, jew il-kontrollur ikun impriża żgħira jew ta’ daqs medju jew awtorità jew korp pubbliku jew meta l-kontrollur ikun qiegħed joffri prodotti jew servizzi okkażjonalment biss lil dawn is-suġġetti tad-dejta.Ir-rappreżentant għandu jaġixxi f’isem il-kontrollur u li jista’ jkun indirizzat minn kwalunkwe awtorità ta’ superviżjoni. (64) Sabiex jiġi ddeterminat jekk kontrollur ikunx qiegħed joffri prodotti jew servizzi okkażjonalment biss lil dawn is-suġġetti tad-dejta li jgħixu fl-Unjoni, għandu jiġi vverifikat jekk jirriżultax mill-attivitajiet ġenerali tal-kontrollur li l-offerta ta’ prodotti u servizzi lil dawn is-suġġetti hijiex anċillari għal dawk l-attivitajiet prinċipali. (65) Sabiex juri l-konformità ma’ dan ir-Regolament, il-kontrollur jew il-proċessur għandu jiddokumenta kull operazzjoni ta’ pproċessar. Kull kontrollur u proċessur għandu jkun obbligat li jikkoopera mal-awtorità ta’ superviżjoni u jagħmel din id-dokumentazzjoni disponibbli meta tintalab, sabiex tkun tista’ sservi għas-sorveljanza ta’ dawn l-operazzjonijiet ta’ pproċessar. (66) Sabiex iżomm is-sigurtà u jipprevjeni l-ipproċessar li jikser dan ir-Regolament, il-kontrollur jew il-proċessur għandu jevalwa r-riskji inerenti għall-ipproċessar u jimplimenta miżuri sabiex itaffi dawk ir-riskji. Dawn il-miżuri għandhom jiżguraw livell xieraq ta’ sigurtà, filwaqt li jikkunsidraw it-teknoloġija u l-ispejjeż tal-implimentazzjoni tagħhom b’konnessjoni mar-riskji u n-natura tad-dejta personali li għandha tkun protetta. Meta tistabbilixxi standards tekniċi u miżuri ta’ organizzazzjoni biex tiżgura s-sigurtà tal-ipproċessar, il-Kummissjoni għandha tippromwovi n-newtralità teknoloġika, l-interoperabbiltà u l-innovazzjoni u fejn adatt tikkoopera ma’ pajjiżi terzi. (67) Ksur ta’ dejta personali, jekk ma jiġix indirizzat b’mod adegwat u fil-ħin, jista’ jirriżulta f’telf ekonomiku sostanzjali u ħsara soċjali, inkluża l-frodi tal-identità, għall-individwu kkonċernat. Għaldaqstant, malli l-kontrollur isir konxju li sar ksur bħal dan, il-kontrollur għandu jinnotifika l-ksur lill-awtorità ta’ superviżjoni mingħajr dewmien żejjed u, fejn possibbli, fi żmien 24 siegħa. Meta dan ma jkunx jista’ jinkiseb fi żmien 24 siegħa, in-notifika għandha tkun akkumpanjata minn spjegazzjoni għar-raġunijiet tad-dewmien. L-individwi li d-dejta personali tagħhom tista’ tkun affettwata ħażin mill-ksur għandhom jiġu nnotifikati mingħajr dewmien bla bżonn sabiex ikunu jistgħu jieħdu l-prekawzjonijiet meħtieġa. Ksur għandu jitqies li jaffettwa ħażin id-dejta personali jew il-privatezza ta’ suġġett tad-dejta meta dan ikun jista’ jwassal, pereżempju, għal serq ta’ identità jew frodi , ħsara fiżika, umiljazzjoni sinifikanti jew ħsara għar-reputazzjoni. In-notifika għandha tiddeskrivi n-natura tal-ksur tad-dejta personali kif ukoll rakkomandazzjonijiet lill-individwu kkonċernat biex jitnaqqsu l-effetti negattivi potenzjali. In-notifiki lis-suġġetti tad-dejta għandhom jsiru malajr kemm jista’ jkun raġonevolment fattibbli, u b’kooperazzjoni mill-qrib mal-awtorità ta’ superviżjoni u b’mod li jirrispetta l-gwida mogħtija minnha jew minn awtoritajiet rilevanti oħra (eż. awtoritajiet tal-infurzar tal-liġi). Pereżempju, l-opportunità għal suġġetti tad-dejta li jnaqqsu riskju immedjat ta’ ħsara, issejjaħ għal notifika immedjata tas-suġġetti tad-dejta filwaqt li l-ħtieġa li jiġu implimentati miżuri xierqa kontra ksur simili jew kontinwu tista’ tiġġustifika dewmien itwal. (68) Sabiex jiġi stabbilit jekk ksur tad-dejta personali għandux jiġi nnotifikat lill-awtorità ta’ superviżjoni u lis-suġġett tad-dejta mingħajr dewmien żejjed, għandu jiġi vverifikat jekk il-kontrollur jkunx implimenta u applika protezzjoni teknoloġika xierqa u miżuri organizzattivi biex jistabbilixxi immedjatament jekk tkunx seħħet ksur ta’ dejta personali u biex jinforma minnufih lill-awtorità ta’ superviżjoni u lis-suġġett tad-dejta, qabel iseħħ xi dannu fuq l-interessi personali u ekonomiċi, filwaqt li jitqiesu b’mod partikolari n-natura u l-gravità tal-ksur tad-dejta personali u l-konsegwenzi u l-effetti negattivi tagħha għas-suġġett tad-dejta. (69) Waqt l-iffissar ta’ regoli dettaljati dwar il-format u l-proċeduri applikabbli għan-notifika ta’ ksur ta’ dejta personali, għandha tingħata konsiderazzjoni xierqa liċ-ċirkostanzi tal-ksur, inkluż jekk id-dejta personali kinitx protetta b’miżuri xierqa ta’ protezzjoni teknika , li jnaqqsu b’mod effettiv il-possibbiltà ta’ frodi tal-identità jew forom oħra ta’ użu ħażin. Barra minn hekk, dawn ir-regoli u l-proċeduri għandhom iqisu l-interessi leġittimi tal-awtoritajiet tal-infurzar tal-liġi f’każijiet fejn l-iżvelar bikri jista’ jxekkel mingħajr bżonn l-investigazzjoni taċ-ċirkostanzi ta’ ksur. (70) Id-Direttiva 95/46/KE pprovdiet għal obbligu ġenerali biex jiġi nnotifikat l-ipproċessar tad-dejta personali lill-awtoritajiet ta’ superviżjoni. Filwaqt li dan l-obbligu jipproduċi oneri finanzjarji u amministrattivi, ma kkontribwixxiex fil-każijiet kollha għat-titjib tal-protezzjoni tad-dejta personali. Għaldaqstant, dan l-obbligu ta’ notifika ġenerali bla distinzjoni għandu jitneħħa, u jiġi sostitwit minn proċeduri u mekkaniżmi effettivi li jiffokaw minflok fuq dawk l-operazzjonijiet ta’ pproċessar li aktarx jippreżentaw riskji speċifiċi għad-drittijiet u l-libertajiet tas-suġġetti tad-dejta skont in-natura tagħhom, l-ambitu tagħhom jew l-għanijiet tagħhom. F’dawn il-każijiet, għandha ssir valutazzjoni tal-impatt fuq il-protezzjoni tad-dejta mill-kontrollur jew il-proċessur qabel l-ipproċessar, li b’mod partikolari għandha tinkludi l-miżuri, is-salvagwardji u l-mekkaniżmi previsti sabiex tiġi żgurata l-protezzjoni tad-dejta personali u sabiex tintwera l-konformità ma’ dan ir-Regolament. (71) Dan għandu japplika b’mod partikolari għal sistemi ta’ arkivjar fuq skala kbira li għadhom kif jiġu stabbiliti, li għandhom l-għan li jipproċessaw ammont konsiderevoli ta’ dejta personali fil-livell reġjonali, nazzjonali jew supranazzjonali u li jistgħu jaffettwaw għadd kbir ta’ suġġetti tad-dejta. (72) Hemm ċirkostanzi li taħthom jista’ jkun sensibbli u ekonomiku li s-suġġett ta’ valutazzjoni tal-impatt tal-protezzjoni tad-dejta jkun usa’ minn proġett wieħed, pereżempju fejn awtoritajiet jew korpi pubbliċi jkollhom l-intenzjoni li jistabbilixxu applikazzjoni jew pjattaforma ta’ pproċessar komuni jew fejn diversi kontrolluri għandhom il-pjan li jintroduċu applikazzjoni komuni jew ambjent ta’ pproċessar f’settur jew segment industrijali jew għal attività orizzontali li tintuża b’mod wiesa’. (73) Il-valutazzjonijiet tal-impatt tal-protezzjoni tad-dejta għandhom jitwettqu minn awtorità pubblika jew korp pubbliku jekk din il-valutazzjoni ma tkunx diġà ġiet ippreżentata fil-kuntest tal-adozzjoni tal-liġi nazzjonali li l-eżekuzzjoni tal-kompiti tal-awtorità pubblika jew tal-entità pubblika hija bbażata fuqhom u li tirregola l-operazzjoni ta’ pproċessar speċifiku jew sett ta’ operazzjonijiet in kwistjoni. (74) Fejn valutazzjoni tal-impatt fuq il-protezzjoni tad-dejta tindika li l-operazzjonijiet ta’ pproċessar jinvolvu grad għoli ta’ riskji speċifiċi għad-drittijiet u l-libertajiet tas-suġġetti tad-dejta, bħall-esklużjoni tal-individwi mid-dritt tagħhom, jew bl-użu ta’ teknoloġiji ġodda speċifiċi, l-awtorità ta’ superviżjoni għandha tkun ikkonsultata, qabel jinbdew l-operazzjonijiet, dwar ipproċessar riskjuż li jista’ ma jkunx konformi ma’ dan ir-Regolament, u li tagħmel proposti sabiex tirrimedja sitwazzjoni bħal din. Din il-konsultazzjoni għandha sseħħ ukoll matul it-tħejjija kemm ta’ miżura mill-parlament nazzjonali kif ukoll ta’ miżura bbażata fuq miżura leġiżlattiva li tiddefinixxi n-natura tal-ipproċessar u tistabbilixxi salvagwardji xierqa. (75) Meta l-ipproċessar isir fis-settur pubbliku jew meta, fis-settur privat, l-ipproċessar isir minn impriża kbira, irrispettivament mid-daqs tal-impriża, jinvolvu operazzjonijiet ta’ pproċessar li jeħtieġu monitoraġġ regolari u sistematiku, persuna għandha tgħin lill-kontrollur jew lill-proċessur jissorvelja l-konformità interna ma’ dan ir-Regolament. Dan l-uffiċjal tal-protezzjoni tad-dejta, kemm jekk ikun impjegat tal-kontrollur kif ukoll jekk ma jkunx, għandu jkun f’pożizzjoni li jwettaq id-dmirijiet u l-kompiti tiegħu b’mod indipendenti. (76) Assoċjazzjonijiet jew korpi oħrajn li jirrappreżentaw kategoriji ta’ kontrolluri għandhom ikunu mħeġġa li jfasslu kodiċijiet ta’ kondotta, fil-limiti ta’ dan ir-Regolament, sabiex jiffaċilitaw l-applikazzjoni effettiva ta’ dan ir-Regolament, filwaqt li jikkunsidraw il-karatteristiċi speċifiċi tal-ipproċessar li jsir f’ċerti setturi. (77) Sabiex jitjiebu t-trasparenza u l-konformità ma’ dan ir-Regolament, għandu jiġi mħeġġeġ l-istabbiliment ta’ mekkaniżmi ta’ ċertifikazzjoni, siġilli u marki ta’ protezzjoni tad-dejta, sabiex jippermettu lis-suġġetti tad-dejta jevalwaw malajr il-livell ta’ protezzjoni tad-dejta ta’ prodotti u servizzi rilevanti. (78) Il-flussi transkonfinali ta’ dejta personali huma meħtieġa għall-espansjoni tal-kummerċ internazzjonali u l-kooperazzjoni internazzjonali. Iż-żieda f’dawn il-flussi żiedet sfidi u tħassib ġodda fir-rigward tal-protezzjoni ta’ dejta personali. Madankollu, meta d-dejta personali tkun trasferita mill-Unjoni lejn pajjiżi terzi jew lejn organizzazzjonijiet internazzjonali, il-livell ta’ protezzjoni tal-individwi ggarantita fl-Unjoni minn dan ir-Regolament m’għandux jiddgħajjef.. Fi kwalunkwe każ, it-trasferimenti lejn pajjiżi terzi jistgħu jsiru biss f’konformità sħiħa ma’ dan ir-Regolament. (79) Dan ir-Regolament huwa mingħajr preġudizzju għal ftehimiet internazzjonali konklużi bejn l-Unjoni u pajjiżi terzi li jirregolaw it-trasferiment ta’ dejta personali inklużi s-salvagwardji xierqa għas-suġġetti tad-dejta. (80) Il-Kummissjoni tista’ tiddeċiedi b’effett għall-Unjoni kollha li ċerti pajjiżi terzi, jew territorju jew settur ta’ pproċessar fi ħdan pajjiż terz, jew organizzazzjoni internazzjonali, joffru livell adegwat ta’ protezzjoni tad-dejta, u b’hekk jipprovdu ċertezza legali u uniformità madwar l-Unjoni rigward il-pajjiżi terzi jew l-organizzazzjonijiet internazzjonali li huma kkunsidrati li jipprovdu dan il-livell ta’ protezzjoni. F’dawn il-każijiet, it-trasferimenti ta’ dejta personali lil dawn il-pajjiżi jistgħu isiru mingħajr il-ħtieġa li tinkiseb xi awtorizzazzjoni ulterjuri. (81) F’konformità mal-valuri fundamentali li fuqhom hija bbażata l-Unjoni, b’mod partikolari l-protezzjoni tad-drittijiet tal-bniedem, il-Kummissjoni, fl-evalwazzjoni tagħha tal-pajjiż terz, għandha tikkunsidra kif pajjiż terz partikolari jirrispetta l-istat tad-dritt, l-aċċess għall-ġustizzja kif ukoll ir-regoli u l-istandards internazzjonali tad-drittijiet tal-bniedem. (82) Il-Kummissjoni tista’ tirrikonoxxi wkoll li pajjiż terz, jew territorju jew settur ta’ pproċessar fi ħdan pajjiż terz, jew organizzazzjoni internazzjonali, ma joffrux livell adegwat ta’ protezzjoni tad-dejta. Għaldaqstant, it-trasferiment tad-dejta personali lejn dak il-pajjiż terz ma għandux ikun permess. F’dak il-każ, għandu jsir provvediment għal konsultazzjonijiet bejn il-Kummissjoni u pajjiżi terzi jew organizzazzjonijiet internazzjonali bħal dawn. (83) Fin-nuqqas ta’ deċiżjoni ta’ adegwatezza, il-kontrollur jew il-proċessur għandu jieħu miżuri sabiex jikkumpensa għan-nuqqas ta’ protezzjoni tad-dejta f’pajjiż terz permezz ta’ salvagwardji xierqa għas-suġġett tad-dejta. Dawn is-salvagwardji xierqa jistgħu jikkonsistu mill-użu ta’ regoli korporattivi vinkolanti, klawżoli tal-protezzjoni tad-dejta standard adottati mill-Kummissjoni, klawżoli ta’ protezzjoni tad-dejta standard adottati minn awtorità ta’ superviżjoni jew klawżoli kuntrattwali awtorizzati minn awtorità ta’ superviżjoni, jew miżuri xierqa u proporzjonati oħra ġġustifikati fid-dawl taċ-ċirkostanzi kollha madwar operazzjoni tat-trasferiment tad-dejta jew sett ta’ operazzjonijiet ta’ trasferiment tad-dejta u meta awtorizzati minn awtorità ta’ superviżjoni. (84) Il-possibbiltà għall-kontrollur jew għall-proċessur li juża klawżoli standard ta’ protezzjoni tad-dejta adottati mill-Kummissjoni jew minn awtorità ta’ superviżjoni la għandha tipprevjeni l-possibbiltà għall-kontrolluri jew il-proċessuri li jinkludu l-klawżoli standard ta’ protezzjoni tad-dejta f’kuntratt usa’ u lanqas li jżidu klawżoli oħrajn sakemm ma jikkontradixxux, b’mod dirett jew indirett, il-klawżoli kuntrattwali standard adottati mill-Kummissjoni jew minn awtorità ta’ superviżjoni jew jippreġudikaw id-drittijiet jew il-libertajiet fundamentali tas-suġġetti tad-dejta. (85) Grupp korporattiv għandu jkun jista’ juża regoli korporattivi vinkolanti approvati għat-trasferiment internazzjonali tiegħu mill-Unjoni lejn organizzazzjonijiet fl-istess grupp korporattiv ta’ impriżi, sakemm dawn ir-regoli korporattivi jinkludu prinċipji essenzjali u drittijiet infurzabbli li jassiguraw salvagwardji xierqa għat-trasferimenti jew għal kategoriji ta’ trasferimenti ta’ dejta personali. (86) Għandhom isiru provvedimenti għall-possibbiltà ta’ trasferimenti f’ċerti ċirkostanzi fejn is-suġġett tad-dejta jkun ta l-kunsens tiegħu, fejn it-trasferiment huwa meħtieġ minħabba xi kuntratt jew talba legali, fejn raġunijiet importanti ta’ interess pubbliku stabbilit mil-liġi tal-Unjoni jew ta’ Stat Membru hekk jeħtieġu, jew fejn it-trasferiment isir minn reġistru stabbilit mil-liġi u maħsub għall-konsultazzjoni mill-pubbliku jew persuni li jkollhom interess leġittimu. F’dan l-aħħar każ dan it-trasferiment ma għandux jinvolvi d-dejta kollha jew kategoriji sħaħ tad-dejta li tinsab fir-reġistru u, meta r-reġistru huwa maħsub għall-konsultazzjoni mill-pubbliku jew persuni li jkollhom interess leġittimu, it-trasferiment għandu jsir biss fuq it-talba ta’ dawk il-persuni jew jekk sejrin ikunu r-riċevituri. Dawn il-possibbiltajiet għandhom ikunu interpretati b’mod restrittiv. (87) Dawn id-derogi għandhom b’mod partikolari japplikaw għal trasferimenti tad-dejta meħtieġa u neċessarji għall-protezzjoni ta’ raġunijiet importanti ta’ interess pubbliku, pereżempju f’każijiet ta’ trasferimenti internazzjonali ta’ dejta bejn awtoritajiet tal-kompetizzjoni, amministrazzjonijiet tad-dwana jew tat-taxxa, awtoritajiet superviżorji finanzjarji, bejn servizzi li huma kompetenti għal kwistjonijiet tas-sigurtà soċjali jew għal awtoritajiet kompetenti għall-prevenzjoni, l-investigazzjoni, is-sejba u l-prosekuzzjoni ta’ reati kriminali.. (88) It-trasferimenti, li ma jistgħux jiġu kkwalifikati bħala frekwenti jew kbar, jistgħu jkunu possibbli wkoll għall-finijiet tal-interessi leġittimi segwiti mill-kontrollur jew il-proċessur, meta jkunu vvalutaw iċ-ċirkostanzi kollha madwar it-trasferiment tad-dejta. Għall-finijiet ta’ pproċessar għal skopijiet ta’ riċerka storika, xjentifika u tal-istatistika, għandu jittieħed kont tal-aspettattivi leġittimi tas-soċjetà għal żieda tal-għarfien. (89) Fi kwalunkwe każ, meta l-Kummissjoni ma tkun ħadet l-ebda deċiżjoni dwar il-livell adegwat ta’ protezzjoni tad-dejta f’pajjiż terz, il-kontrollur jew il-proċessur għandu juża soluzzjonijiet li jipprovdu lis-suġġetti tad-dejta b’garanzija li sejrin ikomplu jgawdu mid-drittijiet fundamentali u s-salvagwardji fir-rigward tal-ipproċessar tad-dejta tagħhom fl-Unjoni ladarba din id-dejta tkun trasferita. (90) Xi pajjiżi terzi jattwaw liġijiet, regolamenti u strumenti leġiżlattivi oħra li jkunu intenzjonati sabiex jirregolaw direttament l-attivitajiet ta’ pproċessar tad-dejta ta’ persuni fiżiċi jew ġuridiċi taħt il-ġurisdizzjoni tal-Istati Membri. L-applikazzjoni ekstraterritorjali ta’ dawn il-liġijiet, regolamenti u strumenti leġiżlattivi oħra tista’ tikser il-liġi internazzjonali u tista’ xxekkel il-kisba tal-protezzjoni ta’ individwi ggarantita fl-Unjoni b’dan ir-Regolament. It-trasferimenti għandhom ikunu permessi biss fejn ikunu ġew sodisfatti l-kundizzjonijiet ta’ dan ir-Regolament għal trasferiment lejn pajjiż terz. Dan jista’ jkun il-każ fost l-oħrajn fejn l-iżvelar huwa neċess